“Kita Menang Bersama Dan Kalah Bersama” – Lloris Pertahankan Kegagalan Mbappe Sempurnakan Penalti

Kapten Perancis, Hugo Lloris tampil mempertahankan rakan pasukan, Kylian Mbappe yang gagal menyempurnakan sepakan penalti sekaligus menyaksikan mereka gagal mara ke peringkat suku akhir dalam saingan Euro 2020.

Mbappe, 22 tahun, gagal menyempurnakan sepakan penalti kelima pada penentuan sepakan penalti selepas Switzerland bangkit menyamakan kedudukan 3-3 sehingga mengheret perlawanan ke masa tambahan.

“Dalam bola sepak, kita menang bersama dan kalah bersama,”

“Kami semua bertanggungjawab terhadap penyingkiran ini. Ia sangat menyakitkan dan tiada seorang pun boleh dituding jari untuk disalahkan.”

“Kami semua bertarung bersama menentang pasukan lawan dan tiada sebarang alasan boleh diberi.”

“Dan kami perlu akui pasukan Swiss mereka sangat hebat.” kata penjaga gol Perancis kepada beIN Sports seperti dipetik daripada Goal.

Dalam perlawanan tersebut, Switzerland terlebih dahulu membuka jaringan menerusi Haris Seferovic seawal minit ke-15. Bagaimanapun, Perancis tampil dengan lebih garang dengan menyumbat 3 gol menerusi Karim Benzema (57’ dan 59’) dan Paul Pogba (75’).

Skuad Les Bleus bimbingan Didier Deschamps menyangka mereka telah mendahului dengan selesa dan hanya perlu mempertahankan kelebihan dua gol tersebut sehingga tamat permainan yang berbaki hanya 15 minit sahaja lagi.

Akan tetapi, Swiss tidak mudah berputus asa dan meneruskan asakan untuk memburu gol apabila mendapat peluang. Hasilnya, Swiss berjaya bangkit menambah dua gol menerusi Seferovic (81’) dan Mario Gavranovic (90’) untuk mengheret Perancis ke masa tambahan sebelum ke penentuan sepakan penalti.

“Saya rasa kekecewaan pada malam tadi semestinya kami boleh menguasai permainan dengan lebih baik ketika 3-1. Kekuatan kami pada masa lalu adalah menjadi kuat. Dan malam tadi, perkara itu yang tiada di dalam permainan.

“Walaupun begitu, kami tidak menyerah kalah. Kami teruskan sehingga ke penghujung. Sekarang kami perlu menghadapi keperitan ini.” ujarnya lagi.


Rayuan Penang FC Guna Khidmat Manzoor Azwira Sebagai Jurulatih ‘Interim’ Ditolak MFL

Hasrat pasukan berpangkalan di utara semenanjung tanah air, Penang FC untuk menggunakan khidmat Manzoor Azwira Abd Wahid sebagai ketua jurulatih sementara (interim) bagi skuad senior mereka ditolak oleh penganjur, Malaysian Football League (MFL).

Permohonan untuk menjadikan Manzoor sebagai jurulatih sementara diminta oleh skuad berjulukan Harimau Kumbang sehingga jurulatih berusia 46 tahun terbabit menyiapkan Lesen Diploma Profesional AFC pada tahun ini.

Namun begitu, ianya ditolak oleh MFL. Susulan penolakan terbabit, Penang mengumumkan Chong Yee Fatt yang memiliki Lesen Pro Diploma AFC sebagai ketua jurulatih yang baharu bagi mengharungi saingan Liga Malaysia 2023.

Sementara itu, Manzoor pula akan berperanan sebagai penolong ketua jurulatih bersama Md Noor Derus.

Difahamkan, penolakan itu dibuat selaras dengan peraturan-peraturan yang ditetapkan terutamanya individu yang dilantik sebagai ketua jurulatih mestilah mempunyai ‘Pro License’ bagi mematuhi kehendak Pelesenan Kelab (Club Licensing).

Pada masa yang sama, Penang membuat penegasan bahawa keputusan ini bukanlah satu kejanggalan buat kedua-dua jurulatih memandangkan mereka telah bekerjasama sejak awal lagi. Selain itu, Penang turut menepis spekulasi ‘puppet coach’ atau sekadar mahu menggunakan lesen serta kelayakan dimiliki Yee Fatt.

Dimaklumkan, Penang akan mempertimbangkan semula perlantikan Manzoor apabila beliau berjaya menamatkan kursus kejurulatihan Diploma Profesional AFC terbabit.

Untuk pengetahuan semua, Penang mengumumkan Manzoor akan menjadi ketua jurulatih sementara menggantikan Dato’ Zainal Abidin Hassan pada Oktober lalu.


Paralimpik 2020: Rayuan Ditolak, Tiada Pingat Emas & Rekod Dunia Buat Ziyad Zolkefli

Tiada pingat emas buat serta rekod dunia buat atlet para negara, Ziyad Zolkefli dalam acara lontar peluru F20 (masalah pembelajaran) pada temasya Sukan Paralimpik Tokyo 2020.

Menerusi satu kenyataan rasmi oleh World Para Athletics (WPA), dimaklumkan bahawa rayuan oleh tiga atlet para iaitu Todd Hodgetts (Australia), Jordi Patricio (Ecuador) dan Ziyad ditolak oleh para juri.

World Para Athletics statement in relation to the men's shot put F20 final at the #Tokyo2020 #Paralympics. #ParaAthletics

“Keputusan tersebut berdasarkan Peraturan 5.5 WPA – ‘Kegagalan untuk melaporkan diri ke bilik panggilan di mana dalam keadaan atlet tidak hadir di bilik panggilan pada masa yang dijadualkan dan keputusan mereka diletakkan sebagai DNS (Did Not Start).” tulis kenyataan tersebut, hari ini.

Kenyataan itu turut menjelaskan, di bawah peraturan ini atlet dibenarkan untuk mengambil bahagian sementara ‘referee’ mendapatkan segala bukti mengenai kelewatan atlet ke bilik panggilan.

Semasa beraksi semalam, lontaran Ziyad sejauh 17.94 meter (m) telah mengatasi dunia serta rekod kebangsaan atlet normal, 17.58m yang dilakukan oleh Adi Alifuddin Hussin pada Sukan SEA Palembang 2011.

Featured Image: Majlis Sukan Negara


Jersi Kedah Musim 2021 Terjual Sebanyak 15,000 Helai

Sebanyak 15,000 helai jersi pasukan Kedah Darul Aman FC (Kedah) keluaran jenama pakaian sukan Itali iaitu Lotto terjual sepanjang musim lepas.

Rekod jualan ini dilaporkan oleh syarikat pengedar rasmi Lotto di Malaysia, Prestige Sports Sdn. Bhd. dan dikongsikan di dalam dokumen Prospektus Kelab Bola Sepak Kedah Darul Aman.

Musim lalu menyaksikan Lotto mengeluarkan 3 helai jersi buat pasukan Kedah yang terdiri daripada jersi Home (hijau kuning), Away (merah hijau) yang berharga RM109 serta 3rd Kit (serba putih) berharga RM129.

Secara kasarnya, Lotto berhasil mendapat pulangan di dalam bentuk jualan bernilai sekurang-kurangnya RM1.6 juta berdasarkan kiraan RM109 didarab dengan jumlah keseluruhan yang terjual, 15,000 helai seperti dinyatakan di atas.

Selaras dengan sambutan yang memberangsangkan, Lotto mengumumkan meneruskan penajaan pakaian sukan buat Kedah dengan nilai tajaan berjumlah RM1.1 juta setahun disertakan dengan pilihan lanjutan sehingga ke tahun 2023.

Sebagai rekod, Lotto telah menaja pasukan sukan buat Kedah selama 3 musim berturut-turut sejak tahun 2019. Kerjasama di antara kedua-dua pihak ini turut menghasilkan produk-produk lain seperti t-shirt, seluar, kasut dan barangan cenderahati eksklusif.

Berapa helai pula jersi Kedah keluaran Lotto yang akan terjual untuk musim 2022? Kongsikan anggaran anda.

Featured Image: Kedah Darul Aman FC


Pemain Import Terengganu, Chris Herd Terpaksa Berehat Sekitar 2 Bulan

Skuad kendalian Nafuzi Zain, Terengganu FC menerima satu lagi berita mendukacitakan apabila seorang lagi pemainnya, Christopher Herd ditimpa kecederaan dan terpaksa berehat sekitar dua bulan.

Perkara tersebut disahkan oleh pengurus pasukan, Zul Fadli Rozi selepas tertularnya foto Chris Herd yang baru sahaja selesai menjalani pembedahan di laman sosial beberapa hari yang lalu.

Namun skuad berpangkalan di pantai timur itu dapat menarik nafas lega apabila kecederaan yang menimpa pemain Australia itu tidak melibatkan kecederaan anterior cruciate ligament (ACL) sepertimana yang dihadapi Petrus Shitembi, Azalinullah Alias dan Rahadiazli Rahalim.

“Dia (Chris Herd) bukanlah mengalami ACL sebaliknya meniscus injury, kecederaan itu dijangka akan mengambil masa sekitar 6-7 minggu untuk pulih sepenuhnya bergantung kepada rehabilitasi dilakukan oleh pemain tersebut.” katanya ketika dihubungi oleh Sukanz.

Sementara itu, dengan jendela perpindahan kedua bakal membuka tirainya pada 3 Mei hadapan, Zul Fadli tidak menolak kemungkinan Terengganu menjenguk ke pasaran untuk memancing khidmat pemain import baharu.

“Kita akan melihat terlebih dahulu keputusan tiga perlawanan terdekat ini (menentang Penang, UiTM dan Selangor),

“Kita sudah mempunyai perancangan samada ingin menukar pemain (import) atau tidak bergantung kepada keperluan,”

“Namun kita tidak mahu bersikap terburu-buru memandangkan saingan liga bakal berehat panjang (sekitar sebulan) dan Piala AFC turut ditunda ke penghujung bulan Jun,” jelasnya lagi.

Pada masa yang sama, Zul Fadli menegaskan pihaknya sangat berpuas hati dengan prestasi yang ditampilkan oleh semua pemain pada ketika ini sehingga berjaya menduduki tangga kedua liga dan hanya dipisahkan dua mata dengan pasukan pendahulu, Johor Darul Ta’zim (JDT).

Untuk makluman, jendela perpindahan kedua Liga Malaysia akan ditutup pada 31 Mei.


Zlatan ‘Serik’ Penalti Tak Masuk, Lepas Ini Beri Kepada Pemain Lain

Penyerang senior, Zlatan Ibrahimovic nampaknya sudah serik melihat sepakan penalti yang diambilnya tidak masuk dan tugas itu akan diberikan kepada pemain lain selepas daripada saat ini.

Kejadian tersebut berlaku dalam perlawanan menentang Hellas Verona pada awal pagi tadi. Ketika itu, pasukannya, AC Milan sedang ketinggalan 2-1.

Bagaimanapun, sepakan yang diambil menggunakan kaki kanannya itu tersasar melewati palang gol dan menyebabkannya Zlatan berang dan hampa.

“Kami mempunyai banyak peluang, saya gagal menjaringkan sepakan penalti dan saya akan fikir akan lepaskan (tugas) itu kepada (Franck) Kessie (selepas ini)! Itu lebih baik.” katanya kepada Sky Italia dan dilaporkan oleh Goal.

Untuk rekod, penyerang berusia 39 tahun telah terlepas empat daripada enam sepakan penalti yang diambilnya sepanjang musim ini.

Walaupun terlepas menjaringkan sepakan penalti, Zlatan meneruskan usaha kerasnya untuk menebus kesilapan itu dan akhirnya dia berhasil menjaringkan gol penyamaan pada minit ke-93 sekaligus mengikat Verona dengan keputusan akhir 2-2.

It's not a win but what a fight-back! Pari in rimonta a San Siro#MilanVerona #SempreMilan pic.twitter.com/Z4oRnBlIM9

Ia sekaligus memberikan AC Milan sekurang-kurangnya satu mata dan kekal sebagai pendahulu saingan Serie A dengan 17 mata daripada tujuh perlawanan.

Bagaimanapun, bercakap kepada media selepas daripada perlawanan, penyerang kelahiran Sweden ini tetap tidak berpuas hati dengan keputusan seri yang dicatatkan pasukannya.

Sepatutnya mereka boleh merakamkan kemenangan dan mengutip tiga mata.


Cheah Liek Hou Rangkul Kejuaraan Ke-11, Rekod 56 Kemenangan Berturut-Turut

Pemain badminton para negara, Cheah Liek Hou menambah satu lagi kejuaraan menjadikannya memiliki 11 kejuaraan dalam acara perseorangan lelaki bagi kategori SU5 (kecacatan fizikal).

Liek Hou merangkul kejuaraan terbaru selepas menumpaskan lawannya dari Jepun, Taiyo Imai dalam perlawanan akhir Kejohanan 4 Negara Para Badminton Antarabangsa 2022 di Dublin, Ireland, semalam.

Sebagai rekod, kemenangan ini turut menjadikan pemenang pingat emas Paralimpik ini merekodkan 56 kemenangan berturut-turut di pentas antarabangsa.

Dalam perlawanan tersebut, Liek Hou merekodkan kemenangan secara “straight set” dengan skor 21-17 dan 21-16 dalam tempoh masa 39 minit permainan.

Sementara itu, Liek Hou yang membentuk gandingan bersama Muhammad Faris Ahmad Azri dalam acara beregu turut menghasilkan kejuaraan.

Bagi acara ini, kejuaraan tersebut hadir selepas Liek Hou-Muhammad Faris berjaya menumpaskan beregu India, Chirag Baretha-Hardik Makkar juga secara “straight set” dengan pungutan mata 21-19 dan 21-17.

Featured Image: Facebook Cheah Liek Hou


JDT Ikut Jejak Langkah Manchester United & Liverpool

Pemilik Kelab Bola Sepak Johor Darul Ta’zim (JDT), DYAM Tunku Ismail Ibni Sultan Ibrahim telah merasmikan ‘Luciano Figueroa Stand’ – salah satu seksyen tempat duduk di dalam Stadium Sultan Ibrahim, hari ini.

Ia sebagai pengiktirafan dan penghargaan kepada bekas penyerangnya, Luciano Figueroa yang telah membantu JDT memenangi dua kejuaraan Liga Super (2014 & 2015), Piala Sumbangsih 2015 dan Piala AFC 2015.

“Kelab ini akan sentiasa memberi pengiktirafan dan penghargaan kepada orang yang berjasa dan mencipta sejarah kepada kelab,” titah DYAM Tunku Ismail dalam majlis perasmian yang turut dihadiri oleh Duta Besar Argentina ke Malaysia, H.E Manuel Balaguer Salas.

Menamakan sesebuah stand di dalam stadium dengan nama bekas pemain terutamanya yang berstatus legenda bukanlah sesuatu yang asing dalam dunia bola sepak.

Sebagai contoh, dua buah kelab yang bersaing dalam kancah Liga Perdana Inggeris (EPL) iaitu Manchester United dan Liverpool telah melakukan perkara sedemikian.

758 appearances 👏249 goals ⚽🏟 And a stand named in his honour, #OnThisDay in 2016…#MUFC legends don’t come much bigger than Sir Bobby Charlton ❤ pic.twitter.com/hZupHLEhIX

Pada 2016 Manchester United telah menamakan kembali South Stand di dalam Stadium Old Trafford kepada The Sir Bobby Charlton Stand sebagai memperingati jasa Sir Bobby Charlton bersama The Red Devil.

Manakala juara bertahan EPL, Liverpool turut menukarkan nama Centenary Stand kepada The Sir Kenny Dalglish Stand pada tahun 2017 sebagai penghargaan kepada bekas penyerang dan pengurus legenda yang telah membawa pelbagai kejayaan kepada The Kop, Sir Kenny Dalglish.

Featured Image: JOHOR Southern Tigers


Terbuka Malaysia: Aaron-Wooi Yik Sisih Beregu No.3 Dunia Untuk Ke Separuh Akhir

Tiket ke peringkat separuh akhir Terbuka Malaysia 2022 – Jelajah Dunia Super 750 BWF – menjadi milik beregu lelaki No.1 negara, Aaron Chia dan Soh Wooi Yik.

Pasangan negara yang menghuni ranking keenam dunia ini meraih tiket berkenaan selepas berjaya mengalahkan beregu No.3 dunia, Mohammad Ahsan dan Hendra Setiawan di peringkat suku akhir.

Dalam pertarungan ini, Aaron-Wooi Yik mencipta kemenangan ke atas gandingan berjulukan “The Daddies” ini menerusi tiga set permainan yang berkesudahan dengan skor 21-13, 20-22 dan 21-19 dalam tempoh masa 52 minit permainan.

PETRONAS Malaysia Open 2022MD – Quarter final               🇲🇾Aaron CHIA🏅21 20 21 🇲🇾Wooi Yik SOH🏅13 22 19 🇮🇩Mohammad AHSAN               🇮🇩Hendra SETIAWAN

🕗 in 52 minutes https://t.co/BZBrAXOcy8

— BWFScore (@BWFScore) July 1, 2022

Untuk pengetahuan semua, keputusan yang diraih oleh Aaron-Wooi Yik pada hari ini menjadikan mereka merekodkan tiga kemenangan ke atas Ahsan-Hendra secara keseluruhan.

Bagaimanapun Ahsan-Hendra masih mendahului rekod kemenangan ke atas Aaron-Wooi dengan tujuh kemenangan daripada sepuluh pertemuan.

Sementara itu, Aaron-Wooi Yik yang meraih kemaraan akan bertemu beregu No.2 dunia dari Jepun, Takuro Hoki dan Yugo Kobayashi di peringkat separuh akhir, esok.

Sebagai tambahan, Hoki-Kobayashi mengesahkan kemaraan selepas menumpaskan wakil Korea, Choi Sol-gyu dan Kim Won-ho menerusi tiga set permainan yang berkesudahan dengan skor 21-14, 21-23 dan 21-14 di peringkat suku akhir.

Featured Image: Badminton Association of Thailand


Inter Miami Ikat Messi, Busquets Sehingga Tahun 2025

Kelab yang dimiliki oleh bekas bintang bola sepak England, David Beckham bersama-sama ahli perniagaan, Jorge Mas dan Jose Mas iaitu Inter Miami CF telah melengkapkan perpindahan dua pemain ternama dunia, Lionel Messi dan Sergio Busquets.

Kehadiran dua pemain yang pernah beraksi bersama di FC Barcelona itu diumumkan dan diperkenalkan kepada umum dalam satu acara yang berlangsung di stadiumnya, DRV PNK Stadium, awal pagi tadi waktu Malaysia.

— Inter Miami CF (@InterMiamiCF) July 17, 2023

Inter Miami atau nama julukannya, The Herons memaklumkan mengikat khidmat Messi yang memenangi anugerah Ballon d’Or sebanyak tujuh kali itu serta Busquets selama dua musim dan setengah yang menyaksikan mereka kekal sehingga penghujung tahun 2025.

Bersama Inter Miami, pemain berusia 36 dan 35 tahun masing-masing ini akan menyarung jersi bernombor 10 dan 5 masing-masing – sama seperti digunakan mereka ketika beraksi di Barcelona.

After a legendary spell with Barcelona, veteran Spanish midfielder Sergio Busquets joins @InterMiamiCF. 🇪🇸 pic.twitter.com/Z0yJ5o3eWc

— Major League Soccer (@MLS) July 16, 2023

Dijangkakan, Messi dan Busquets akan diturunkan buat julung kalinya bersama Inter Miami ketika melayan kunjungan kelab Liga Mexico, Cruz Azul dalam perlawanan pembukaan saingan Leagues Cup (bagi merebut slot ke CONCACAF Champions Cup 2024) dengan sepak mula jam 8 pagi pada 22 Julai – waktu Malaysia.

Sebagai tambahan, pihak kelab turut memaklumkan mendaftarkan Messi dan Busquets sebagai “Designated Player” – satu peraturan oleh Liga Bola Sepak Utama (MLS) yang membolehkan setiap kelab mengambil atau membayar sehingga tiga pemain melebihi Caj Bajet Gaji Maksimum (Maximum Salary Budget Charge).

Featured Image: Facebook David Beckham


Sukan SEA 2023: Pasukan Pencak Silat Negara Perbaiki Kutipan Pingat Edisi 2021

Pasukan pencak silat Malaysia berjaya memperbaiki catatan pingat yang diraih pada edisi yang lalu apabila meraih empat pingat emas, lima pingat perak dan empat pingat gangsa di temasya Sukan SEA 2023.

Terdahulu, pasukan pencak silat negara berjaya meraih dua emas, tiga perak dan sembilan gangsa secara keseluruhannya dengan pingat emas hadir menerusi gandingan lelaki, Taqiyuddin Hamid dan Sazlan Yuga serta Khairi Adib di Sukan SEA 2021 Vietnam.

Kejayaan itu mendapat penghargaan Presiden PESAKA, Datuk Wira Megat Zulkarnain Tan Sri Omardin. Beliau turut merakamkan penghargaan kepada semua pihak yang memberikan sokongan kepada pasukan silat negara yang dizahirkannya menerusi pelbagai platform media sosial Majlis Olimpik Malaysia (MOM).

“Alhamdulillah, pasukan silat kami telah memberikan yang terbaik untuk kontinjen Malaysia. Bagi pihak PESAKA, kami ingin mengucapkan terima kasih kepada MOM, MSN dan ISN atas segala khidmat sokongan yang diberikan kepada pasukan silat dalam persiapan kami untuk Sukan SEA ke-32”, ujar Megat Zulkarnain.

Kejayaan meraih empat pingat emas itu juga melepasi sasaran pingat yang telah ditetapkan Persekutuan Silat Kebangsaan Malaysia (PESAKA) yang hanya menyasarkan dua emas, tiga perak dan tujuh gangsa pada temasya kali ini.

Pingat emas bagi acara melibatkan sukan pencak silat disumbangkan oleh kembar, Danial Azrol dan Danial Azray (Artistik Ganda Beregu Lelaki), Norsyakirah Mukhsin (Tanding Wanita – Kelas U45), Norfarah Mazlan (Tanding Wanita – Kelas A) serta Izzul Irfan (Tanding Lelaki – Kelas D).

Featured image: Olympic Council of Malaysia (Facebook)


Ranking BWF: Kisona Meningkat 8 Anak Tangga Selepas Harungi Terbuka Swiss

Perseorangan wanita negara, Kisona Selvaduray mencatatkan peningkatan sebanyak lapan anak tangga selepas mengharungi saingan Terbuka Swiss, minggu lalu.

Berdasarkan kemaskini terbaru oleh Persekutuan Badminton Dunia (BWF) pada hari ini, kini, pemain berusia 23 tahun itu menduduki ranking ke-56 dunia.

Peningkatan itu hasil daripada kemaraannya ke peringkat suku akhir dalam saingan Terbuka Swiss sebelum ditumpaskan oleh pemain Thailand, Supanida Katethong.

Kisona mempunyai peluang untuk meningkatkan lagi rankingnya dengan mara ke peringkat yang lebih jauh dalam saingan Orleans Masters – Jelajah Super 100 BWF – yang disertainya pada minggu ini.

Sementara itu, penurunan ranking dikesan melibatkan dua perseorangan wanita negara iaitu Goh Jin Wei dan Eoon Qi Xuan dimana mereka menduduki ranking ke-127 dan ke-128 masing-masing.


Undian Piala FA: Juara Bertahan Lawan Polis Di Pusingan 16

Permulaan perjalanan juara bertahan, Johor Darul Ta’zim (JDT) dalam kempen Piala FA 2023 dilihat mudah apabila bertemu Kelab Bola Sepak Polis Diraja Malaysia (PDRM FC) pada Pusingan 16.

Pertemuan itu terhasil selepas keluarnya keputusan undian Piala FA edisi ke-32 yang berlangsung pada hari ini.

Majlis undian itu juga menyaksikan naib juara edisi lalu, Terengganu FC akan memulakan kempen dengan bertemu pendatang baharu Liga M3 iaitu Melaka FC di peringkat yang sama.

Beberapa pertemuan lain yang turut bermula pada Pusingan 16 adalah Sabah FC menentang Kelantan United FC dan Negeri Sembilan FC menentang PIB FC.

Manakala baki kelab yang lain perlu memulakan kempen kejohanan kalah mati ini di Pusingan 1 iaitu melibatkan Kedah Darul Aman FC menentang Penang FC, Perak FC berentap menentang Sri Pahang FC, Manjung City FC bertemu Sains FC dan BRM FC melawan Imigresen FC.

Sementara itu, keputusan undian turut memperlihatkan Kucing City FC, Selangor FC, Kelantan FC dan Kuala Lumpur City FC menunggu di Pusingan 16 dan menantikan pemenang dari Pusingan 1.

Untuk makluman, perlawanan Pusingan 1 akan berlangsung pada 8 Mac disamping perlawanan akhir dijangka diadakan pada 22 Julai di venue yang akan ditetapkan oleh Malaysian Football League (MFL) kelak.

Secara keseluruhan, kempen Piala FA edisi kali ini disertai sebanyak 20 buah kelab yang turut terdiri daripada enam kela dari kancah Liga M3 2023.

Sejak dipertandingkan julung kalinya pada tahun 1990, Selangor dan Kedah Darul Aman muncul juara paling banyak iaitu sebanyak lima kali masing-masing. Ia diikuti dengan Sri Pahang dan Kuala Lumpur City yang merangkulnya sebanyak tiga kali masing-masing.

Untuk makluman, majlis undian pada hari ini disempurnakan oleh Ketua Pegawai Eksekutif (CEO) Malaysian Football League (MFL), Stuart Ramalingam dan pemain legenda tanah air, Azman Adnan.

Featured Image: JOHOR Southern Tigers


BAC 2022: Empat Beregu Lelaki Malaysia Dapat Lawan Ranking Rendah

Keputusan undian Kejohanan Badminton Asia (BAC) 2022 yang diadakan pada hari ini menyaksikan empat beregu lelaki negara masing-masing diundi menentang lawan yang memiliki ranking lebih rendah di Pusingan 32.

Beregu lelaki No.1 negara, Aaron Chia dan Soh Wooi Yik yang menghuni ranking kelapan dunia merangkap pilihan kelima kejohanan diundi menentang pasangan China No.276 dunia, He Ji Ting dan Zhou Hao Dong.

Manakala beregu lelaki No.2 negara, Ong Yew Sin dan Teo Ee Yi yang merupakan beregu kesebelas dunia merangkap pilihan keenam kejohanan pula bakal berhadapan dengan beregu Hong Kong No.89 dunia, Chang Tak Ching dan Yeung Min Nok.

Sementara itu, juara Terbuka Jerman, Goh Sze Fei dan Nur Izzuddin yang berada di ranking ke-16 serta diletakkan sebagai pilihan kelapan kejohanan diundi menentang gandingan lelaki Filipina yang tidak mempunyai ranking, Solomon Jr. Padiz serta Julius Villabrille.

Akhir sekali, beregu muda, Man Wei Chong dan Tee Kai Wun yang menduduki ranking ke-45 dunia turun buat pertama kali di pentas BAC dengan menentang beregu Thailand, Weeraphat Phakjarung dan Wongsathorn Thongkham.

Untuk makluman semua, saingan ini akan bermula pada 26 April kelak dan pemenang akan mendapat 12,000 mata memandangkan kejohanan ini telah diangkat statusnya menyamai Jelajah Dunia Super 1000 BWF.


Ahmad Syihan Buru Kesebelasan Utama Bersama Negeri Sembilan

Penjaga gol baharu Negeri Sembilan FC, Ahmad Syihan Hazmi memburu tempat kesebelasan utama bersama pasukan musim depan selepas hanya beraksi tiga perlawanan sahaja untuk musim 2021.

Syihan mengakui bergelut untuk merebut posisi penjaga gol utama bersama PJ City FC pada musim ini apabila perlu bersaing dengan Kalamullah Al-Hafiz menyaksikan peluangnya untuk beraksi adalah tipis.

Namun, penghijrahannya ke pasukan yang menjuarai Liga Premier 2021 ini diharap mampu membuka lebih banyak peluang untuk bekas pemain skuad Bawah 23 Tahun (B-23) negara ini mendapatkan lebih banyak minit permainan.

Apatah lagi selepas ketiadaan Damien Lim yang berhijrah ke Sabah FC pada musim ini, Syihan dijangka akan bersaing sengit dengan Muhaimin Mohamad dan Kaharuddin Rahman.

“Memang itu harapan utama saya untuk dapat balik peluang bermain dalam kesebelasan utama sebab musim ini agak bergelut apabila bersaing dengan Kalamullah.

“Tapi saya datang ke Negeri Sembilan bukan bermakna saya sudah selesa sebab perlu bersaing sengit dengan pemain lain juga, jadi kena bekerja keras.

“Apa-apa pun, saya gembira sepanjang bersama PJ City untuk musim ini dan tidak sabar untuk mulakan misi baru bersama Negeri Sembilan,” jelasnya.

Syihan sebelum ini hanya sempat beraksi satu perlawanan sahaja bersama Negeri Sembilan pada musim 2018 sebelum digantung selepas disahkan positif dalam ujian doping.

Justeru, dia teruja untuk kembali mencipta nama bersama pasukan ini apatah lagi dengan kehadiran beberapa pemain baharu lain yang dijangka akan memberi impak berbeza.

“2018 begitu mencabar untuk saya dan sebab itu peluang yang diberi untuk kembali bersama Negeri Sembilan tidak akan disia-siakan.

“Pemain-pemain senior lain dan pemain baharu yang datang memberi semangat juga kepada saya untuk belajar sesuatu daripada mereka bagi mendapatkan balik momentum saya”, katanya.

Negeri Sembilan FC berjaya menjuarai saingan Liga Premier 2021 sekali gus meraih slot ke Liga Super 2022.

Featured Image: Malaysian Football League


Piala Asia B-17 2023: Tiga Pemain JDT IV Lengkapkan Senarai 26 Pemain Ke Fasa Akhir

Pengendali skuad bawah 17 tahun (B-17) kebangsaan, Osmera Omaro telah menyenaraikan 26 pemain bagi mengikuti kem latihan pusat dan pemilihan fasa akhir skuad Piala Asia B-17 yang merangkumi majoriti pemain dari Akademi Mokhtar Dahari (AMD) disamping tiga pemain Johor Darul Ta’zim IV (JDT IV).

Pengumuman tersebut hadir menerusi kenyataan yang dikeluarkan laman sesawang Persatuan Bola Sepak Malaysia (FAM) dan dikongsikan pelbagai media sosial rasmi persatuan.

Seramai 20 pemain yang tersenarai ketika kem pemilihan fasa kedua di Doha, Qatar telah dikekalkan dan enam muka baharu telah dipanggil pada kali ini – Dainei Mat Disa, Adam Mikaeel, Ahmad Danial, Danish Darus, Arami Wafiy dan Ammar Shauqi.

Ini bermaksud lima pemain telah digugurkan daripada senarai pemain sebelum ini. Mereka ialah Irfan Zakwan, Hakim Hassan, Hatif Irfan, Shakir Nasir dan Hilmi Farish.

Kem latihan pusat dan pemilihan fasa akhir ini akan berlangsung bermula Ahad, 21 Mei sehingga Isnin, 12 Jun di dua lokasi – Akademi Mokhtar Dahari (AMD), Gambang sebelum meneruskan latihan di Wisma FAM, Kelana Jaya bermula 31 Mei nanti.

Untuk rekod, Osmera Omaro telah menyenaraikan seramai 45 pemain yang disaringkan menerusi tiga fasa pemilihan yang telah berlangsung sejak Februari lagi.

Skuad B-17 negara bakal berlepas ke Bangkok, Thailand pada Isnin, 12 Jun bagi menghadapi kempen Piala Asia B-17 2023 yang akan bermula 15 Jun hingga 2 Julai kelak.

Malaysia yang telah diundi dalam Kumpulan A akan memulakan saingan bertemu Yemen di Stadium Thammasat pada Khamis, 15 Jun dan diikuti dengan aksi menentang tuan rumah, Thailand (Ahad, 18 Jun) dan Laos (Rabu, 21 Jun) di Stadium Pathum Thani dan Stadium Thammasat masing-masing.

Sekiranya mara ke separuh akhir, Malaysia bersama tiga lagi pasukan lain akan layak secara automatik ke Piala Dunia B-17 2023 yang dijadualkan berlangsung pada November depan.

Featured Image: Persatuan Bola Sepak Malaysia


Indonesia Masters: Pearly-Thinaah Berjumpa Pasangan Jepun Di Suku Akhir

Beregu wanita negara, Pearly Tan dan Thinaah Muralitharan berjaya meloloskan diri dengan bergaya ke peringkat suku akhir kejohanan Indonesia Masters 2021.

Kejayaan tersebut dicapai selepas menumpaskan beregu Indonesia, Fitriani dan Yulia Susanto secara ‘straight set’ dengan skor 21-8 dan 21-14 di peringkat Pusingan 2.

Bagaimanapun, cabaran sebenar bakal dihadapi buat pasangan wanita negara yang menghuni tangga ke-18 dunia di peringkat suku akhir di mana mereka akan berhadapan dengan beregu Jepun, Nami Matsuyama dan Chiharu Shida pada hari esok.

Untuk makluman semua, Matsuyama-Shida merupakan pilihan keempat untuk menjuarai kejohanan ini bagi kategori ini berbanding Pearly-Thinaah yang diletakkan sebagai pilihan kelapan.

Berdasarkan rekod pertemuan pula, kedua-dua pasangan ini telah bertemu sebanyak tiga kali iaitu dalam kejohanan Badminton Asia Team Championships 2020, Kejohanan Badminton Terbuka Seluruh England 2021 dan Piala Sudirman 2021.

Bagaimanapun, Pearly-Thinaah tumpas dalam ketiga-tiga pertemuan tersebut di tangan Matsuyama-Shida.


Kelab Cristiano Ronaldo Lantik Jurulatih Baharu Dari Croatia

Kelab yang sedang disertai oleh Cristiano Ronaldo di Arab Saudi, Al Nassr tampil mengumumkan melantik Dinko Jelicic sebagai ketua jurulatih baharu untuk mengemudi skuad utamanya.

Sebelum ini, Dinko yang berusia 49 tahun dan kelahiran Croatia merupakan bekas ketua jurulatih skuad bawah 19 (B-19) Al Nassr. Pengumuman perlantikan Dinko dikongsikan menerusi makluman rasmi oleh pihak kelab, semalam.

We can announce that our U19 coach, Mr. Dinko Jelicic will be the new head coach for the first team.

Good luck, Mr. Dinko 💛 pic.twitter.com/ty52cRSwDT

— AlNassr FC (@AlNassrFC_EN) April 13, 2023

Untuk makluman, perlantikan Dinko hadir kira-kira sekitar 20 minit selepas kelab mengumumkan ketua jurulatih terdahulu, Rudi Garcia berpisah dengan Al Nassr dengan persetujuan bersama selepas berkhidmat selama lapan bulan.

Sebelum meninggalkan Al Nassr, Rudi sempat mengemudi kelab menghuni tangga kedua Liga Pro Saudi dengan kutipan 53 mata. Mereka hanya dibezakan sebanyak tiga mata sahaja dengan pendahulu liga, Al Ittihad.

AlNassr can announce that Head Coach Rudi Garcia has left the Club by mutual agreement.

The board and everyone at AlNassr would like to thank Rudi and his staff for their dedicated work during the past 8 months. pic.twitter.com/6wx6p68f6N


Ranking BWF: Tang Jie-Ee Wei Hampiri Kelompok 20 Terbaik Dunia

Gandingan Chen Tang Jie dan Toh Ee Wei yang menjuarai saingan Orleans Masters pada Ahad lalu kini semakin menghampiri kelompok 20 pasangan beregu campuran terbaik dunia.

Ini selepas Persekutuan Badminton Dunia (BWF) melakukan kemaskini terbaru pada hari ini yang menyaksikan kedudukan Tang Jie-Ee Wei meningkat sebanyak empat anak tangga berbanding minggu lalu.

Ianya sekaligus meletakkan gandingan pemain berusia 25 dan 22 tahun masing-masing itu di kedudukan ke-22 dunia dengan pungutan 44,513 mata.

Kedudukan itu juga mengukuhkan lagi kedudukan mereka sebagai beregu campuran No.3 tanah air selepas gandingan Goh Soon Huat-Shevon Jemie (No.8 dunia) dan Tang Kian Meng-Lai Pei Jing (No.13 dunia).

Untuk makluman, pungutan mata terbabit hanya dibezakan sebanyak 2,241 mata dan 1,194 mata dengan pasangan No.20 (Tang Chun Man-Tse Ying Suet, Hong Kong) dan No.21 (Jiang Zhen Bang-Wei Ya Xin, China) masing-masing.

Sebagai rekod, Tang Jie-Ee Wei yang mula bergandingan sejak awal Disember tahun lalu bermula dengan ranking ke-272 dunia sebelum meraih peningkatan demi peningkatan terutamanya selepas muncul naib juara Cabaran Antarabangsa Petronas, menjuarai Cabaran Antarabangsa Bangladesh, Cabaran Antarabangsa Iran Fajr serta Orleans Masters.


Piala Thomas: Sze Fei-Izzuddin Kalah Buat Kali Keenam Di Tangan Satwiksairaj-Chirag

Beregu lelaki negara, Goh Sze Fei dan Nur Izzuddin terpaksa akur tumpas buat kali keenam di tangan pasangan India, Satwiksairaj Rankireddy dan Chirag Shetty di pentas kejohanan antarabangsa.

Terbaru, Sze Fei-Izzuddin tumpas kepada beregu No.8 dunia ini pada pertarungan kedua antara Malaysia dan India di peringkat suku akhir Piala Thomas 2022, sebentar tadi.

Dalam perlawanan tersebut, beregu negara yang menghuni ranking ke-13 dunia ini tumpas “straight set” dengan skor 19-21 dan 15-21 dalam tempoh masa 41 minit permainan.

TotalEnergies BWF Thomas and Uber Cup Finals 2022

🇮🇳Satwiksairaj RANKIREDDY🏅21 21 🇮🇳Chirag SHETTY🏅19 15 🇲🇾Sze Fei GOH          🇲🇾Nur IZZUDDIN

🕗 in 41 minutes https://t.co/JDItgTocZC

— BWFScore (@BWFScore) May 12, 2022

Kekalahan ini membolehkan India meraih mata yang pertama dalam perlawanan ini sekaligus mengikat Malaysia dengan kedudukan 1-1 pada saat ini.

Sebagai rekod, dalam tujuh pertemuan secara keseluruhan, gandingan Sze Fei-Izzuddin hanya meraih satu kemenangan sahaja ke atas Satwiksairaj-Chirag. Ianya direkodkan ketika beraksi di kejohanan Terbuka Denmark 2021 yang lalu.

Sementara itu, di pertarungan ketiga, perseorangan negara yang menghuni ranking ke-46 dunia, Ng Tze Yong turun berentap dengan pemain No.11 dunia, Kidambi Srikanth.


Aidil Sharin Sahak: Kedah Adalah Pilihan No.1

Jurulatih kelahiran Singapura, Aidil Sharin Sahak mengakui didekati wakil Perak The Bos Gaurus bagi mendapatkan khidmatnya untuk saingan musim depan.

Bagaimanapun Aidil berpendirian untuk kekal bersama skuad Helang Merah bukan sahaja sehingga tamat musim malah turut memberi bayangan untuk memperbaharui kontraknya.

Malah jurulatih berusia 43 tahun ini meletakkan sasaran buat Kedah untuk mengulangi pencapaian musim lalu iaitu mara ke saingan akhir Piala Malaysia sekali lagi, musim ini.

“Pengurusan pasukan Perak ada membuat pertanyaan kepada saya namun ia cuma secara lisan dan perkara ini masih lagi diperingkat awal.

“Kedah adalah pilihan nombor satu buat saya dan walaupun Perak menunjukkan minat mereka, tetapi buat masa ini hati saya masih lagi bersama Kedah dan masih memiliki kontrak hingga hujung musim ini.

“Secara jujurnya saya berazam mahu memberi khidmat terbaik untuk Kedah hingga ke hujung musim ini dan mahu fokus membawa Kedah sekali lagi ke peringkat akhir Piala Malaysia pada musim ini,” katanya seperti dipetik daripada Harian Metro.

Untuk rekod, Aidil dilantik sebagai ketua jurulatih Kedah pada penghujung tahun 2018. Musim sulungnya bersama Kedah, dia berjaya mengemudi pasukan berpangkalan di utara semenanjung tanah air itu memenangi Piala FA dan naib juara Piala Malaysia.

“Saya masih tetap komited dengan tugas dan tanggungjawab yang diberikan oleh Persatuan Bolasepak Kedah (KFA) kepada saya buat masa ini.

“Apapun, saya mahu fokus dalam memberi khidmat terbaik dari hati saya untuk pasukan Kedah dalam membawa kejayaan buat skuad Lang Merah pada musim ini,” katanya lagi.


Ranking BWF: Beregu Muda Meningkat 10 Anak Tangga, Vivian-Chiew Sien Sertai Kelompok 40 Terbaik

Kemaskini ranking terbaru oleh Persekutuan Badminton Dunia (BWF) pada hari ini memperlihatkan peningkatan ketara terhadap beberapa beregu wanita negara.

Peningkatan tersebut diraih hasil daripada penyertaan mereka di dalam saingan Terbuka Swiss – Jelajah Dunia Super 300 BWF – yang tamat pada Ahad lalu.

Paling mencuri tumpuan adalah peningkatan 10 anak tangga yang diraih oleh beregu muda berusia 20 tahun masing-masing, Low Yeen Yuan dan Valeree Siow.

Walaupun sekadar beraksi sehingga ke peringkat Pusingan 16, ianya sudah memadai untuk melonjakkan mereka ke ranking ke–82 dunia, pada minggu ini.

Sementara itu, Teoh Mei Xing-Anna Cheong yang mara ke peringkat suku akhir pula merekodkan peningkatan sebanyak 11 anak tangga menjadikan mereka menghuni ranking ke-69 dunia pada ketika ini.

Manakala beregu wanita bebas (independent) negara, Vivian Hoo dan Lim Chiew Sien yang mempamerkan prestasi memberangsangkan sehingga berjaya mara ke peringkat separuh akhir saingan Terbuka Swiss pula berhasil melonjak empat anak tangga dan membolehkan menghuni kelompok ranking 40 terbaik dunia buat pertama kali.

Sementara itu, tiada sebarang perubahan ranking dikesan terhadap gandingan wanita utama negara, Pearly Tan dan Thinaah Muralitharan dimana mereka kekal sebagai beregu No.13 dunia.

Featured Image: Swiss Open & Badminton Association of Malaysia


PFAM, ADMC Meterai MoU – Sedia Akses Rawatan Rehabilitasi Kepada Pemain

Kini para pemain bola sepak khususnya ahli Persatuan Pemain Bola Sepak Profesional Malaysia (PFAM) mendapat akses kepada penjagaan sukan perubatan bertaraf dunia, teknologi termaju, latihan dan sokongan khusus sambil meningkatkan kesedaran tentang kepentingan perubatan sukan dan pemulihan untuk atlet di Ara Damansara Medical Centre (ADMC).

Akses ini hadir selepas PFAM dan ADMC menandatangani satu memorandum persefahaman (MoU) dengan objektif mewujudkan program perubatan dan pemulihan sukan yang komprehensif memenuhi keperluan unik pemain bola sepak Malaysia – dengan tumpuan kepada pencegahan kecederaan, prestasi optimum, kesihatan dan kesejahteraan secara keseluruhan.

Majlis menandatangani MoU itu diwakili oleh Ketua Pegawai Eksekutif (CEO) PFAM, Izham Ismail dan CEO ADMC, Miranda Harumal yang berlangsung di Ara Damansara Medical Centre, pagi tadi.

Difahamkan PFAM menggerakkan inisiatif ini bagi membantu para pemain bola sepak profesional untuk mendapatkan rawatan kecederaan sukan yang betul dan selamat melalui rawatan rehabilitasi.

Selain itu, kerjasama ini bertujuan untuk membangunkan inisiatif dan dasar bersama yang berkaitan dengan perubatan dan pemulihan sukan, menggalakkan penyelidikan dan inovasi dalam bidang ini, meningkatkan kesihatan mental dan kesejahteraan pemain bola sepak terutamanya untuk pemain muda dan wanita.


Bekas Penyerang Liga Israel Barisi Bahagian Serangan Kelantan United 2022

Pasukan Liga Premier, Kelantan United FC menambahkan kekuatan barisan serangannya pada musim ini dengan menandatangani bekas penyerang yang beraksi dalam saingan Liga Israel, Jacob Njoku.

Pemain berusia 24 tahun kelahiran Lagos, Nigeria ini diperkenalkan secara rasmi oleh skuad The Green Deer menerusi satu makluman di pelbagai platform media sosialnya, semalam.

Posisi dominan Jacob adalah penyerang kedua namun pemain yang beraksi di pelbagai kelab divisyen dua Liga Israel sejak 2016 ini turut mampu beraksi sebagai sayap kiri dan kanan.

Selain daripada beraksi di Israel, penyerang berketinggian 1.77 meter ini turut mempunyai pengalaman beraksi di Georgia, Mesir dan terakhir, Bahrain bersama Al Shabab FC.

Untuk makluman semua, Jacob menjadi pemain import ketiga yang akan membarisi skuad Kelantan United bagi mengharungi saingan Liga Malaysia 2022.

Terdahulu, skuad yang dibimbing oleh Syamsul Saad ini mengekalkan khidmat dua pemain import Jepun musim lalu iaitu Masashi Motoyama dan Shukei Fukai yang merupakan pemain tengah dan pertahanan masing-masing.

Featured Image: Kelantan United FC


George Russell: Tahun Depan Saya Pelumba F1 Mercedes

Pelumba muda British, George Russell mengesahkan dirinya akan menyertai pasukan Mercedes-AMG Petronas dalam saingan Formula 1 (F1) bermula tahun 2022.

Ini bermakna, pelumba berusia 23 tahun ini akan menjadi rakan sepasukan kepada juara tujuh kali yang juga merupakan seorang pelumba British, Lewis Hamilton.

Baca: Hamilton Menangi Kejuaraan Ketujuh F1, Menyamai Rekod Michael Schumacher

Perkara itu dikongsikan sendiri oleh pelumba Williams Racing sejak 2019 hingga 2021 ini menerusi pelbagai platform laman sosialnya, hari ini.

Sementara itu, pasukan Mercedes-AMG Petronas turut mengeluarkan kenyataan rasmi memaklumkan kemasukan pelumba yang pernah menyertai Mercedes Young Driver Programme ke pasukan mereka, sebentar tadi.

Difahamkan, Russell menyertai pasukan Mercedes dengan kontrak jangka masa panjang setelah Valtteri Bottas, 32 tahun, mengumumkan menyertai Alfa Romeo Racing setelah lima musim berlumba bersama Mercedes.

Bottas menyertai Alfa Romeo Racing bagi mengisi kekosongan yang ditinggalkan oleh pelumba senegaranya, Kimi Raikkonen yang mengumumkan persaraan apabila tamatnya saingan F1 penghujung musim ini.

Baca: Selepas 20 Tahun Berlumba, Kimi Raikkonen Umum Persaraan Hujung Musim Ini


Sebarang ‘Friendly Match’ Tidak Dibenarkan Ketika PKP 1 – 14 Jun

Pasukan bola sepak yang beraksi dalam saingan Liga Malaysia tidak dibenarkan untuk mengadakan sebarang perlawanan persahabatan dalam tempoh pelaksanaan Perintah Kawalan Pergerakan (PKP) bermula 1 hingga 14 jun.

Bagaimanapun, sesi latihan bagi pasukan-pasukan masih boleh diteruskan dengan menggunakan kaedah ‘Camp Based Training’ sepertimana mengikut Prosedur Operasi Standard (SOP) yang dikeluarkan oleh Majlis Keselamatan Negara (MKN).

Selain daripada perlawanan persahabatan, pergerakan merentas daerah dan negeri turut tidak dibenarkan kepada mana-mana pasukan.

Sehubungan itu, penganjur bola sepak domestik, Malaysian Football League (MFL) menggesa setiap pasukan memberikan kerjasama dengan mematuhi SOP yang telah digariskan.

MFL turut mengingatkan, sebarang kecuaian atau pelanggaran SOP oleh mana-mana pasukan akan menyebabkan mereka boleh dikenakan tindakan di bawah Akta 342 (Akta Pencegahan dan Pengawalan Penyakit Berjangkit 1988).

Setakat ini, lima pasukan iaitu Kedah Darul Aman, Terengganu, UiTM dan PDRM FC serta Terengganu FC II sudah mendapat kelulusan MFL untuk mengadakan latihan mengikut kaedah ‘Camp-Based Training’.

Featured Image: Kedah Darul Aman


Dominic Diberikan Nombor Kegemaran, No.3 Bersama Police Tero FC

Pertahanan muda Malaysia, Dominic Tan telah diberikan jersi dengan nombor kegemarannya iaitu nombor 3 bersama pasukan Police Tero FC.

Pada awalnya, pertahanan berusia 23 tahun itu diberikan nombor 30 ketika menyertai pasukan secara tetap, pada hujung tahun lalu.

3⃣0⃣ ➡ 3⃣New season, new jersey number untuk @dominictann di Police Tero FC! Bila dapat no. favourite aura dia lain sikit bila main. 😁 Goodluck Dom, buat yang terbaik & fight untuk tempat nanti. 💪🏻 #ThaiLeague #sTayMindful #staysafe #newnormal #RMCO #KamiTeamMalaysia pic.twitter.com/XYZyL7w0fu

Sebelum itu, Dominic bermain bersama mereka secara pinjaman daripada pasukan Johor Darul Ta’zim (JDT) semasa musim 2019.

Perkara itu disedari apabila Police Tero mengemaskini senarai penuh pemain-pemain mereka untuk mengharungi baki saingan liga yang akan bersambung kembali pada 12 september ini.

Malah Dominic dilihat telah menyarung jersi bernombor 13 dalam beberapa sesi latihan yang diadakan sebelum ini.

Turut kelihatan dalam senarai itu adalah pemain baharu mereka iaitu Mohamadou Sumareh yang juga penyerang naturalisasi skuad kebangsaan.

Khidmat Sumareh telah diumumkan secara rasmi oleh Police Tero pada isnin lalu dan pemain kelahiran Gambia itu diberikan jersi bernombor 13.

Featured Image: Police Tero FC


Juara Europa 2020-21, Villarreal CF Buka Akademi Bola Sepak Di Kuala Lumpur

Kelab berpangkalan di Sepanyol yang menjuarai saingan Liga Europa 2020-21, Villarreal CF memaklumkan membuka sebuah akademi bola sepak yang baharu bertempat di ibu negara kita, Kuala Lumpur.

Menerusi satu kenyataan media yang dikeluarkan, Akademi Villarreal Malaysia akan memulakan operasinya secara rasmi pada Ogos nanti dimana ia akan memfokuskan kepada penyertaan pemain dari umur 3 hingga 21 tahun.

Welcome to the Villarreal family, Villarreal Malaysia Academy 🇲🇾!

— Villarreal CF English (@VillarrealCFen) July 4, 2022

Pemain yang menyertai akademi ini bukan sahaja dapat berlatih di bawah metodologi kelab yang beraksi dalam kancah La Liga ini. Bahkan, para pemain turut berpeluang terbang ke Sepanyol untuk berlatih disana dan beraksi dalam perlawanan persahabatan menentang pasukan Akademi Villarreal CF.

Untuk makluman semua, pembukaan Akademi Villarreal Malaysia ini sebahagian daripada projek pengembangan antarabangsa oleh Akademi Villarreal.

Setakat ini, mereka mempunyai lebih 20 akademi yang beroperasi di luar daripada Sepanyol di seluruh dunia. Antaranya di Amerika Syarikat, Kanada, Mexico, Australia, Republik Korea, Israel, Argentina, Andorra, Bolivia dan Malaysia.


Ranking BWF: Fajar-Rian Rampas ‘Takhta’ Beregu Lelaki No.1 Dunia

Beregu Jepun, Takuro Hoki dan Yugo Kobayashi dapat mempertahankan status selaku beregu lelaki No.1 dunia selama 14 minggu berturut-turut sahaja sebelum ‘takhta’ itu jatuh ke tangan pasangan lain.

Menerusi kemaskini terbaru oleh Persekutuan Badminton Dunia (BWF) pada hari ini, status beregu lelaki No.1 dunia itu menjadi milik gandingan yang sedang meningkat naik dari negara jiran tetangga, Indonesia iaitu Fajar Alfian dan Muhammad Rian Ardianto.

Untuk makluman, ini merupakan kali pertama dalam karier pemain berusia 27 dan 26 tahun masing-masing ini menjejakkan kaki di ranking pertama dunia.

Faktor terbesar yang dapat dikesan menyumbang kepada Fajar-Rian menghuni ranking No.1 dunia ini adalah kejayaan mereka mara dalam lapan perlawanan akhir kejohanan Jelajah Dunia sepanjang 2022 ini.

Daripada lapan perlawanan terbabit, empat daripadanya berakhir dengan gelaran juara yang terdiri daripada kejohanan Terbuka Swiss (Super 300), Indonesia Masters (Super 750), Malaysia Masters (Super 500) dan Terbuka Denmark (Super 750).

Kesemua itu telah memberikan mata yang lumayan buat Fajar-Rian. Kini, mereka mengumpul 88,655 mata secara keseluruhan pada minggu terakhir bagi tahun 2022.

Sementara itu, gandingan Hoki-Kobayashi pula berada di tangga kedua dan diikuti dengan sepasang lagi beregu Indonesia, Hendra Setiawan dan Mohammad Ahsan di tempat ketiga.

Featured Image: Jerry Lee & Emman Flavier / Badminton Asia


‘5 Kali Kalah Tukar Jurulatih’ – Terma Dalam Kontrak Kelantan FC

Pasukan berpangkalan di pantai timur, Kelantan FC akan menukar ketua jurulatihnya sekali lagi sekiranya pengendali sedia ada, Frank Bernhardt mencatatkan lima kekalahan.

Norizam Tukiman merangkap pemilik skuad berjulukan The Red Warriors (TRW) itu mendedahkan perkara berkenaan dalam temu bual eksklusif yang disiarkan Astro Arena, semalam.

Jelas ahli perniagaan dan pelaburan yang turut dikenali sebagai Zamsaham, terma mengenai penukaran jurulatih sekiranya mengalami lima kekalahan itu telah terkandung di dalam kontrak pengendali kelahiran Jerman terbabit bersama Kelantan.

“Frank Bernhardt, I tahu you punya performance dekat UiTM FC, you are professional coach, saya bagitahu this our KPI (key performance indicator), this is our target, I harap you capaikan,”

“So macam kita bagitahu, kalau you tak capai, kita terpaksa tukar, normal.”

“Takkan tak capai saya buat bodoh lagi untuk tunggu sampai habis match dan sebagainya,”

“So kita bagi dia peluang tapi kalau dia dah kalah sampai lima kali match, dalam kontrak dah tertulis, kau kalah lima kali match, kita terpaksa tukar,”

“Yes (dah ada persetujuan) lima kali match,” ujarnya menjawab soalan yang dikemukakan oleh hos samada Frank yang dilantik pada Ahad lalu akan kekal sehingga ke penghujung musim atau tidak.

Difahamkan, Norizam berbuat demikian bagi mengelakkan kemarahan para penyokong dengan menaikkan kain rentang serta sepanduk dengan kata-kata kecaman terhadapnya. Situasi ini sedang dihadapinya selepas Kelantan hanya melakar satu kemenangan daripada lapan perlawanan Liga Super musim ini.

Untuk makluman, Frank hanya menggalas tugas sebagai Pengarah Teknikal Kelantan sekitar dua minggu sahaja sebelum dilantik sebagai ketua jurulatih skuad TRW baharu menggantikan Choi Moon-sik yang direhatkan.

Sepertimana sedia maklum, perlawanan pertama yang dikendalikan Frank ketika bertemu Selangor FC di Stadium Majlis Bandaraya Petaling Jaya (MBPJ) pada Ahad lalu berakhir dengan kekalahan 0-3 hasil jaringan Ayron del Valle dan gol berganda daripada Rauf Salifu.


World Athletics Akan Perkenalkan Pusingan ‘Repechage’ Dalam Acara Balapan Sukan Olimpik Paris 2024

Badan induk bagi acara balapan dan padang, World Athletics memaklumkan akan memperkenalkan pusingan ‘repechage’ dalam kesemua acara individu di temasya Sukan Olimpik Paris 2024.

Menerusi satu makluman rasmi yang dikeluarkan badan terbabit pada hari ini, format saingan yang disertakan dengan pusingan ‘repechage’ ini akan diterapkan bermula acara berjarak 200 meter (m) hingga 1500m termasuk acara berpagar.

Format baharu ini menyaksikan mana-mana atlet yang terkandas di pusingan pertama akan diberikan peluang kedua untuk mara ke pusingan separuh akhir dengan mengambil bahagian di pusingan ‘repechage’.

The World Athletics Council approves an innovation to the regular competition format for @Paris2024, introducing a repechage round to all individual track events from 200m to 1500m in distance, including the hurdles events 👇

— World Athletics (@WorldAthletics) July 25, 2022

Perkembangan ini menjadikan sebarang acara balapan dengan format baharu ini akan mempunyai empat pusingan – pusingan pertama, pusingan ‘repechage’, pusingan separuh akhir dan pusingan akhir.

Sebagai perbandingan, format lama hanya merangkumi tiga pusingan sahaja iaitu pusingan pertama, pusingan separuh akhir dan akhir.

Sementara itu, bagi acara pecut 100m, ianya sudah mempunyai pusingan saringan sebelum daripada pusingan pertama. Justeru, pusingan ‘repechage’ tidak akan diperkenalkan dalam acara ini.


Terbuka Denmark: Tiga Wakil Negara ‘Tumbang’ Di Pusingan 32

Saingan hari pertama kejohanan Terbuka Denmark 2022 – Jelajah Dunia Super 750 BWF – yang menutup tirainya awal pagi tadi waktu Malaysia menyaksikan tiga wakil negara yang mengambil bahagian terkandas seawal di Pusingan 32.

Wakil pertama yang terkeluar daripada saingan ini adalah beregu campuran, Chan Peng Soon dan Cheah Yee See setelah tumpas kepada wakil China, Feng Yan Zhe dan Huang Dong Ping.

Perlawanan tersebut memperlihatkan Peng Soon-Yee See tumpas dengan secara “straight set” dengan skor 16-21 dan 17-21 dalam tempoh masa 42 minit permainan.

Denmark Open 2022 presented by VICTORXD – Round of 32          🇨🇳Yan Zhe FENG🏅21 21 🇨🇳Dong Ping HUANG🏅16 17 🇲🇾Peng Soon CHAN          🇲🇾Yee See CHEAH

🕗 in 42 minutes https://t.co/d7CC9C7xoR

— BWFScore (@BWFScore) October 18, 2022

Seterusnya, wakil yang turut mengikuti jejak langkah Peng Soon-Yee See tumbang di pusingan awal ini adalah beregu lelaki No.3 negara, Goh Sze Fei dan Nur Izzuddin.

Mereka turun beraksi menentang wakil Taiwan, Lee Yang dan Lu Chen dan merekodkan kekalahan juga secara “straight set” dengan skor 18-21 dan 14-21 dalam tempoh 38 minit permainan.

Denmark Open 2022 presented by VICTORMD – Round of 32             Yang LEE🏅21 21    Chen LU🏅18 14 🇲🇾Sze Fei GOH          🇲🇾Nur IZZUDDIN

🕗 in 38 minutes https://t.co/y2VtCdibii

— BWFScore (@BWFScore) October 18, 2022

Akhir sekali, satu lagi beregu lelaki merangkap pasangan bebas (independent), Tan Kian Meng dan Tan Wee Kiong mengalami nasib yang sama ekoran tumpas kepada Choi Sol-gyu dan Kim Won-ho.

Pertembungan ini berlangsung dalam tempoh yang menghampiri satu jam permainan dan pasangan Korea itu berhasil merekodkan kemenangan menerusi tiga set yang berkesudahan dengan skor 13-21, 21-19 dan 13-21.

Denmark Open 2022 presented by VICTORMD – Round of 32               🇰🇷Sol Gyu CHOI🏅21 19 21 🇰🇷Won Ho KIM🏅13 21 13 🇲🇾Kian Meng TAN               🇲🇾Wee Kiong TAN

🕗 in 58 minutes https://t.co/fQvZV3Z5AA

— BWFScore (@BWFScore) October 18, 2022

Sementara itu, tiga lagi wakil negara yang beraksi semalam, Pearly Tan-Thinaah Muralitharan, Ong Yew Sin-Teo Ee Yi dan Lee Zii Jia berhasil meloloskan diri ke peringkat seterusnya iaitu Pusingan 16.


SPOTV Siar Semua Perlawanan Piala Dunia Kelab FIFA 2022

Perebutan Piala Dunia Kelab FIFA 2022 dapat disaksikan oleh para peminat bola sepak tempatan melalui saluran SPOTV.

“SPOTV berbangga untuk mengumumkan bahawa bermula 2-12 Februari 2023 ini, saluran ini akan menyiarkan FIFA Club World Cup 2022,” tulisnya dalam satu kenyataan.

The #ClubWC is underway!@AlAhly 🆚 @AucklandCity_FC

— FIFA World Cup (@FIFAWorldCup) February 1, 2023

Sebanyak tujuh pasukan berentap dalam kejohanan kali ini yang terdiri daripada Real Madrid (Sepanyol | UEFA), Al Ahly (Mesir | CAF), Auckland City FC (New Zealand | OFC), Wydad AC (Maghribi | Hos), Seattle Saounders FC (Amerika Syarikat | CONCACAF), Flamengo (Brazil | CONMEBOL) dan  Al Hilal (Arab Saudi | AFC).

Untuk makluman semua, ianya dilangsungkan di Maghribi pada tahun ini.

Dimaklumkan, kesemua tujuh perlawanan ini akan disiarkan secara langsung di saluran SPOTV serta aplikasi penstriman miliknya, SPOTV NOW.

Sebagai tambahan, peminat bola sepak di Malaysia boleh mengakses saluran SPOTV melalui Astro dan Unifi TV.


Selamat Tinggal Karsten, Selangor Lantik Michael Sebagai Ketua Jurulatih Baharu

Hanya satu musim sahaja khidmat jurulatih kelahiran Jerman, Karsten Neitzel digunakan oleh pasukan berpangkalan di Lembah Klang iaitu Selangor FC selaku ketua jurulatih mereka.

Menerusi satu makluman terkini, Selangor atau dikenali sebagai Red Giants mengumumkan melantik Pengarah Sukannya, Michael Feichtenbeiner sebagai ketua jurulatih skuad utama yang baharu untuk mengharungi saingan Liga Malaysia musim hadapan.

Difahamkan, Michael dipilih kerana pihak pengurusan telah melihat kemampuan yang ditunjukkannya ketika menjawat jawatan selaku ketua jurulatih sementara (interim) pada penghujung musim 2020.

Michael memperkenalkan pasukan yang terdiri daripada adunan pemain muda dan pemain senior, bermain dengan ‘high pressing’ dan transisi yang pantas. Ini selari dengan visi kelab yang mahu membina pasukan yang kuat di masa hadapan.

Untuk makluman semua, selain daripada Pengarah Sukan, Michael juga telah berperanan sebagai ketua jurulatih pasukan simpanan, Selangor 2 sejak tahun 2020.


Terbuka Swiss: Gandingan Vivian-Chiew Sien Mara Ke Separuh Akhir Buat Pertama Kali

Beregu wanita bebas (independent), Vivian Hoo dan Lim Chiew Sien berhasil mara ke peringkat separuh akhir buat pertama kali di dalam mana-mana kejohanan antarabangsa sejak bergandingan bersama bermula Oktober tahun lalu.

Kemaraan itu diraih di saingan Terbuka Swiss 2022 – Jelajah Dunia Super 300 BWF – selepas berhasil menumpaskan beregu India, Ashwini Ponnappa dan N. Sikki Reddy di peringkat suku akhir, sebentar tadi.

YONEX Swiss Open 2022WD – Quarter final          🇲🇾Vivian HOO🏅22 23 🇲🇾Chiew Sien LIM🏅20 21 🇮🇳Ashwini PONNAPPA          🇮🇳N. Sikki REDDY

🕗 in 55 minutes https://t.co/lP4SM5uzsB

— BWFScore (@BWFScore) March 25, 2022

Vivian-Chiew Sien yang menghuni ranking ke-44 dunia itu menyingkirkan lawannya yang menduduki tangga ke-20 dunia secara ‘straight set’ dengan skor 22-20 dan 23-21 dalam tempoh masa yang menghampiri satu jam permainan.

Untuk rekod, ini merupakan pertarungan sulung yang melibatkan kedua-dua beregu dari Malaysia dan India masing-masing ini.

Sementara itu, Vivian-Chiew Sien yang mara ke peringkat separuh akhir bakal berhadapan dengan cabaran yang sengit kelak. Ini kerana mereka bakal bertemu dengan beregu Bulgaria yang merupakan pasangan No.9 dunia, Gabriela Stoeva dan Stefani Stoeva.

Featured Image: Badminton Association of Malaysia


Ranking BWF: Semi-finalis Cabaran Belgium, Wei Chong-Kai Wun Tembusi Kelompok 100 Terbaik

Beregu badminton lelaki muda negara, Man Wei Chong dan Tee Kai Wun berjaya menembusi kelompok ranking 100 terbaik dunia setelah mara ke peringkat separuh akhir Cabaran Antarabangsa Belgium 2021, minggu lalu.

Menerusi kemaskini ranking yang dikeluarkan oleh Persekutuan Badminton Dunia (BWF), Wei Chong-Kai Wun kini menghuni ranking ke-93 dunia.

Kedudukan ke-93 itu merupakan lonjakan sebanyak sembilan anak tangga berbanding kedudukan mereka pada minggu lalu iaitu ke-102.

Untuk makluman semua, kedudukan ini merupakan yang terbaik pernah digapai oleh pasangan yang berusia 22 dan 21 tahun masing-masing ini.

Sementara itu, pasangan beregu lelaki bebas (independent players), Ong Yew Sin dan Teo Ee Yi yang mara ke peringkat suku akhir Terbuka Perancis berhasil meningkatkan kedudukan mereka menduduki tangga ke-15 dunia.

Akhir sekali, pasangan beregu lelaki utama negara, Aaron Chia-Soh Wooi Yik tidak merekodkan sebarang perubahan dan kekal di kedudukan ke-8 dunia buat masa ini.

Featured Image: Badminton Photo / Badminton Association of Malaysia


Terbuka Thailand: Sze Fei-Izzuddin Hadapi Juara Dunia, Takuro-Yugo Sekali Lagi

Beregu badminton lelaki No.3 negara, Goh Sze Fei dan Nur Izzuddin akan berhadapan dengan pasangan Jepun merangakap juara Kejohanan Dunia 2021, Takuro Hoki dan Yugo Kobayashi sekali lagi dalam saingan Terbuka Thailand 2022.

Sze Fei-Izzuddin yang menghuni ranking ke-12 dunia baru sahaja berhadapan dan merekodkan kemenangan ke atas pasangan No.3 dunia ini dalam saingan Piala Thomas, pada minggu lalu.

Kali ini, Sze Fei-Izzuddin akan bertemu Takuro-Yugo di peringkat suku akhir bagi merebut kemaraan ke peringkat separuh akhir kejohanan bertaraf Jelajah Dunia Super 500 BWF. Pertembungan antara kedua-dua pasangan ini dijadualkan berlangsung sekitar 6.25 petang nanti waktu Malaysia.

GR TOYOTA GAZOO RACING Thailand Open 2022MD – Round of 16          🇲🇾Sze Fei GOH🏅21 21 🇲🇾Nur IZZUDDIN🏅16 11 🇫🇷Christo POPOV          🇫🇷Toma Junior POPOV

🕗 in 31 minutes https://t.co/NRCUAUrCg6

— BWFScore (@BWFScore) May 19, 2022

Untuk makluman semua, Sze Fei-Izzuddin berhasil menempah kemaraan ke peringkat suku akhir dengan menumpaskan pasangan adik beradik Popov dari Perancis secara “straight set” dengan skor 21-16 dan 21-11 dalam tempoh sekitar setengah jam permainan, semalam.

Manakala, Takuro-Yugo pula mara selepas menyingkirkan beregu dari negara tembok besar, China iaitu Liang Wei Keng dan Wang Chang dengan keputusan 21-13, 19-21 dan 21-13 dalam pertarungan yang berlangsung hampir satu jam.

GR TOYOTA GAZOO RACING Thailand Open 2022MD – Round of 16               🇯🇵Takuro HOKI🏅21 19 21 🇯🇵Yugo KOBAYASHI🏅13 21 13 🇨🇳Wei Keng LIANG               🇨🇳Chang WANG

🕗 in 50 minutes https://t.co/gAvNpkj1R6

— BWFScore (@BWFScore) May 19, 2022

Sebagai rekod, Sze Fei-Izzuddin sudah bertemu Takuro-Yugo sebanyak tiga kali sebelum ini. Kemenangan yang dicatat pada minggu lalu merupakan kemenangan sulung Sze Fei-Izzuddin ke atas pasangan dari negara matahari terbit ini.

Sekiranya Sze Fei-Izzuddin merekodkan satu lagi kemenangan ini, mereka akan dapat menyeimbangkan rekod pertemuan menentang Takuro-Yugo ini menjadi dua kemenangan dan dua kekalahan.


Terbuka Taipei: Pang Ron-Mei Xing Catat Kemaraan Kedua Ke Pusingan 16 Super 300 Tahun Ini

Gandingan campuran negara, Hoo Pang Ron dan Teoh Mei Xing lolos ke Pusingan 16 Jelajah Dunia BWF bertaraf Super 300 buat kali kedua tahun ini selepas menewaskan wakil tuan rumah, Lee Feng-Chih dan Sun Wei Peng di Pusingan 32 Terbuka Taipei, hari ini.

Dalam pertarungan sulung melibatkan kedua-dua beregu tersebut, beregu negara tidak mempunyai masalah untuk menewaskan pasangan Chinese Taipei itu secara “straight set” dengan keputusan 21-13 dan 21-11 di Arena Tian-Mu selama 21 minit.

Kemenangan tersebut sekaligus menjadi kemaraan kedua Pang Ron-Mei Xing ke Pusingan 16 daripada tiga kejohanan Jelajah Dunia BWF bertaraf Super 300 disertai mereka tahun ini. Mereka turut mara ke Pusingan 16 di Orleans Masters pada April lalu.

YONEX Taipei Open 2023XD – R32          🇲🇾HOO Pang Ron🏅21 21 🇲🇾TEOH Mei Xing🏅          Fang-Chih LEE13 11 SUN Wen Pei

— BWFScore (@BWFScore) June 21, 2023

Pasangan yang kini berada di tangga ke-41 dunia itu akan bertemu gandingan Republik Korea, Kim Young Hyuk dan Lee Yu Lim buat kali pertama di peringkat seterusnya.

Untuk makluman, Kim Young-hyuk dan Lee Yu-lim telah menewaskan rakan senegara, Wang Chan dan Shin Seung-chan di Pusingan 32 dengan keputusan “straight set” 21-14 dan 21-15.

Terdahulu, Pang Ron-Mei Xing telah menjuarai Cabaran Antarabangsa Maldives setelah menewaskan pasangan Amerika Syarikat, Vinson Chiu dan Jennie Gai secara “straight set” dengan keputusan 21-13 dan 21-18.

Featured Image: Badminton Association of Malaysia


Olimpik 2020: Dhabitah Raih Kedudukan Ke-4 Acara Terjun 3m Papan Anjal

Penerjun negara, Nur Dhabitah Sabri menamatkan saingan akhir acara terjun 3 meter papan anjal di tempat keempat dalam temasya Sukan Olimpik Tokyo 2020.

Dhabitah, 22 tahun, berjaya menduduki tangga keempat selepas memberikan aksi yang konsisten dalam kelima-lima terjunan sekaligus mengumpul 326.15 mata secara keseluruhan.

Bagaimanapun, kutipan mata tersebut masih tidak melayakkannya untuk mengutip sekurang-kurangnya pingat gangsa pada penampilan keduanya di temasya Olimpik kali ini.

Terjun – 3 Meter Papan Anjal Wanita – FinalKedudukan akhir:4. 🇲🇾 Nur Dhabitah Sabri (326.15)Anda telah memberikan yang terbaik, Bitah. Kami rakyat Malaysia mengucapkan terima kasih kerana mengharumkan nama Malaysia! 💪#Diving#Tokyo2020#SokongMalaysia pic.twitter.com/MnVGhT1zZS

Pemenang pingat emas dan perak bagi acara ini adalah penerjun China iaitu Shi Tingmao dan Wang Han yang masing-masing mengutip 383.50 dan 348.75 mata.

Manakala pemenang pingat gangsa adalah penerjun Amerika Syarikat, Krysta Palmer dengan kutipan mata 343.75 secara keseluruhan.

Untuk makluman semua, ini merupakan pencapaian terbaik buat Dhabitah sejak menyertai Sukan Olimpik Rio 2016.


Paralimpik 2020: Abdul Latif Romly Pertahan Pingat Emas Lompat Jauh T20

Atlet para negara, Abdul Latif Romly menepati sasaran memenangi pingat emas dalam acara lompat jauh kategori T20 pada temasya Sukan Paralimpik Tokyo 2020.

Kemenangan ini bermakna Latif berjaya mempertahankan emas yang dimenanginya dalam acara yang sama pada temasya edisi yang lalu, Sukan Paralimpik Rio 2016.

Latif yang berusia 24 tahun dan berasal Kampung Paya Kelubi, Kangar ini berjaya membawa pulang pingat emas setelah merekodkan lompatan terbaiknya sejauh 7.45 meter (m) pada percubaan ke-2 pada hari ini.

RASMI: EMAS KETIGA BUAT MALAYSIA!Abdul Latif Romly sekali lagi memenangi pingat emas di pentas Sukan Paralimpik dengan catatan 7.45 untuk lompat jauh lelaki kelas T20.Syabas Latif! #Gold#Athletics#Paralympics #SokongMalaysia pic.twitter.com/ARPnPrPu4E

Pencabar terdekatnya adalah atlet Greece, Athanasios Prodromou yang merekodkan lompatan terbaik sejauh 7.17m dan membawa pulang pingat perak.

Manakala wakil Australia, Nicholas Hum yang mencatatkan lompatan terbaiknya sejauh 7.12m membawa pingat gangsa daripada acara ini.

Untuk pengetahuan semua, selain memenangi dua pingat emas Sukan Paralimpik, Latif merupakan juara dunia sebanyak dua kali serta pemenang pingat emas Sukan Para Asia 2018.

Abdul Latif Romly, juara dunia lompat jauh T20Tahniah👏👏👏#TerbangLatifTerbang pic.twitter.com/sbvt30Fq3U

Kejayaan Latif membolehkan Kontinjen Malaysia mengumpul lima butir pingat secara keseluruhan.

Baca: Bonnie Sumbang Emas Pertama Negara & Pecah Rekod Temasya

Baca: ‘Invincible’ Liek Hou Sumbang Pingat Emas Ke-2 Untuk Malaysia

Tiga daripadanya merupakan kilauan emas dimana dua pingat  tersebut hasil sumbangan Bonnie Bunyau Gustin (powerlifting) dan Cheah Liek Hou (badminton).

Manakala dua pingat perak pula diperolehi oleh Jong Yee Khie (powerlifting) dan Chew Wei Lun (boccia).

Featured Image: World Para Athletics


Alex Goncalves, Manuel Ott Telah Tiba di Melaka, Stefan Nikolic Sedang Dalam Proses

Senarai lima pemain import Melaka United FC dilihat hampir lengkap dalam usahanya menyediakan pasukan untuk mengharungi saingan Liga Super 2021 yang akan bermula pada awal mac hadapan.

Skuad Hang Tuah telah mengekalkan dua pemain import musim lalu iaitu pertahanan Jang Suk-won dan pemain tengah menyerang Sonny Norde.

Ini menjadikan Melaka United hanya memburu tiga pemain import baharu bagi menggantikan Uche Agba, Romel Morales dan Naruphon Putsorn yang dilepaskan pada tahun lalu.

Menurut Ketua Pegawai Eksekutifnya, Datuk Mohd Saiful Mat Sapri, beliau memaklumkan telah mendapatkan khidmat pemain tengah skuad kebangsaan Filipina, Manuel Ott dan penyerang Brazil, Alex dos Santos Goncalves.

“Yang sudah sampai (di Melaka) Manuel Ott dari Filipina yang masih bermain (bersama) skuad kebangsaan,”

“Kita telah menandatangani seorang pemain dari Brazil iaitu Alex dos Santos Goncalves, penyerang yang beraksi dalam saingan Liga Indonesia dan (merupakan) penjaring ketiga terbanyak (pada musim 2019).” katanya ketika dihubungi Sukanz, hari ini.

Baca: Kenali Alex Gonçalves Peledak Yang Dikaitkan Dengan Penghijrahan Ke Liga Malaysia

Untuk baki seorang lagi pemain import, sebelum daripada ini Melaka United dikhabarkan akan mengikat penyerang Croatia iaitu Ivan Lendric namun ianya tidak kesampaian. Disebabkan hal itu, nama bekas penyerang mereka pada musim 2017 iaitu Marko Simic menjadi pilihan alternatif mereka untuk mengisi posisi penyerang.

Bagaimanapun, Simic yang kini bersama Persija Jakarta juga tidak dapat dibawa ke Melaka dan Saiful memaklumkan mereka sedang dalam proses menguruskan kemasukan penyerang Montenegro yang berusia 30 tahun, Stefan Nikolic.

“Kita akan mendapat khidmat (seorang) penyerang juga iaitu Stefan Nikolic, kita mengharapkan dia akan sampai sebelum kita pergi (mengharungi) perlawanan persahabatan di Johor pada 13hb.” tambahnya lagi.

Untuk makluman, perlawanan persahabatan tersebut merupakan sebahagian daripada aksi kejohanan lima penjuru yang membabitkan pasukan Johor Darul Tazim (JDT), Terengganu FC, Sri Pahang dan Kuching City.

Ianya akan diadakan dengan format liga satu pusingan (single round robin).


Moto2: Selepas Kemalangan Ngeri, Hafizh Terpaksa Bertongkat

Pelumba Moto2 negara, Hafizh Syahrin terpaksa menggunakan axillary crutches atau topang ketiak bagi membantunya untuk bergerak selepas daripada terlibat dalam kemalangan ngeri.

Pelumba berusia 26 tahun itu terlibat dalam satu kemalangan merempuh jentera milik Enea Bastianini yang tersadai di tengah-tengah trek ekoran tergelincir dalam perlumbaan GP Austria di Litar Red Bull Ring, semalam.

Dalam insiden tersebut, Hafizh yang merempuh dengan kelajuan tinggi melambung dan terseret di atas litar. Manakala jentera miliknya hancur berkecai.

Pegawai perubatan segera mendapatkan pelumba Aspar Team itu untuk memberikan rawatan awal sebelum di bawa ke pusat perubatan untuk pemeriksaan.

Hasil pemeriksaan Hafizh didapati tidak mengalami sebarang kecederaan serius melibatkan patah tulang atau kecederaan pada organ dalaman namun dia tidak mampu untuk berjalan sendiri buat masa ini.

Walaupun perlukan masa untuk kembali sembuh sepenuhnya, semangat Hafizh masih berkobar-kobar untuk terlibat dalam perlumbaan seterusnya iaitu GP Styria, hujung minggu ini.

“Saya gembira apabila tiada kecederaan besar di badan saya, tetapi kemalangan itu sangat teruk. Saya masih merasa sakit pada kedua-dua belah kaki terutamanya kaki kiri.

“Pada masa ini, saya menggunakan topang ketiak untuk membantu pergerakan dan saya berdoa agar pulih secepat mungkin, saya juga berharap dapat menyertai perlumbaan hujung minggu ini (GP Styrian),” katanya dipetik daripada Bernama.

Sementara itu, pelumba Italtrans Racing Team, Bastianini telah meminta maaf atas kemalangan yang menimpa Hafizh. Dia mengharapkan Hafizh pulih segera yang mungkin dan tidak sabar menantikan perlumbaan seterusnya.

Sono molto dispiaciuto per quanto accaduto. Faccio i migliori auguri di buona guarigione a Syahrin. È difficile trovare le parole giuste ma restiamo speranzosi e guardiamo alla prossima gara.


VIDEO: JDT Mudah Ratah Tok Gajah, Ramadhan Jaring Gol Debut

Juara bertahan Liga Super, Johor Darul Ta’zim (JDT) mudah menumpaskan pasukan Pahang dengan keputusan 3-2 dalam satu perlawanan yang berlangsung di Stadium Darul Makmur, sebentar tadi.

Seawal minit ke-5 lagi, skuad Harimau Selatan berhasil meletakkan diri 1-0 di hadapan menerusi sepakan percuma Leandro Velazquez dari luar kotak penalti menewaskan Sharbinee Allawee.

5' | GOL VELAZQUEZ!@OfficialJohor kini mendahului @officialpahang menerusi sepakan percuma Leandro Velazquez. #CIMBLigaSuper2020#PHGJDT#MFLLive pic.twitter.com/rDehBAGkIi

Selang 10 minit kemudian, JDT yang selesa menguasai permainan menggandakan kedudukan.

Kali ini menerusi satu larian pantas oleh pemain muda yang melakukan debutnya hari ini, Ramadhan Saifullah.

Dia mudah menewaskan Sharbinee yang meluru keluar daripada kotak penalti setelah menerima suapan cantik oleh Afiq Fazail.

15' | GOL RAMADHAN!@OfficialJohor menggandakan kelebihan menerusi jaringan Ramadhan Saifullah.@officialpahang 0-2 @OfficialJohor #CIMBLigaSuper2020#PHGJDT#MFLLive pic.twitter.com/PymUWhcwJM

Pahang dilihat amat bergelut untuk mendapatkan rentak permainan terutamanya pada separuh masa pertama. Beberapa serangan dilancarkan Pahang tetapi tiada penyudah dapat dihasilkan.

JDT diberikan peluang untuk menambahkan lagi jaringan apabila pengadil perlawanan menghadiahkan sepakan penalti setelah Ramadhan dijatuhkan oleh pertahanan Pahang, Herold Goulon.

35' | GOL CABRERA!@officialpahang 0-3 @OfficialJohor #CIMBLigaSuper2020#PHGJDT#MFLLive pic.twitter.com/HCgopvx9Xq

Pemain sayap lincah, Gonzalo Cabrera mudah menyempurnakan sepakan penalti tersebut pada minit ke-35 untuk memberikan JDT mendahului 3-0.

Bagaimanapun, kealpaan datang menerpa skuad JDT kendalian Benjamin Mora apabila mereka melepaskan dua gol mudah dalam masa lima minit, sebelum tamat separuh masa pertama.

40' | GOL FAISAL HALIM!@officialpahang 1-3 @OfficialJohor #CIMBLigaSuper2020#PHGJDT#MFLLive pic.twitter.com/Pjk4eDduP4

Minit ke-40, Faisal Halim berjaya memanfaatkan kesilapan penjaga gol, Farizal Marlias untuk menjaringkan gol pertama buat Pahang, malam ini.

Pada minit ke-45 pula, giliran Goulon menanduk masuk bola hantaran sepakan sudut daripada Rizqi Gopi untuk merapatkan kedudukan.

45' | GOL GOULON!Herold Goulon menjaring gol kedua buat pasukan @officialpahang @officialpahang 2-3 @OfficialJohor  #CIMBLigaSuper2020#PHGJDT#MFLLive pic.twitter.com/zuioRU4f0L

Separuh masa pertama tamat dengan kedudukan 3-2 memihak kepada pasukan pelawat, JDT.

Memasuki babak kedua, Pahang dilihat sudah mendapat rentak permainan. Keyakinan mereka bertambah ketika menyerap asakan-asakan JDT dan sesekali melakukan serangan balas ke arah gawang yang dikawal oleh Farizal Marlias.

Akan tetapi, JDT kekal dengan disiplinnya ketika bertahan mahupun melakukan serangan. Ini menyukarkan skuad kendalian Dollah Salleh sukar untuk mencari gol penyamaan.

Kedudukan 2-3 kekal sehingga tamat perlawanan dan JDT kekal mendahului saingan CIMB Liga Super 2020 dengan 13 mata.


Kelayakan Piala Asia: Bahrain Menang Lawan Malaysia Di Atas Padang Becak SNBJ

Pasukan dari rantau Teluk Parsi, Bahrain berhasil mencatatkan kemenangan ke atas Malaysia biarpun beraksi di atas padang yang becak dan berlumpur di Stadium Nasional Bukit Jalil (SNBJ), sebentar tadi.

Bahrain yang menduduki ranking ke-89 dunia itu meraih kemenangan dengan keputusan 2-1 hasil jaringan oleh Ali Haram dan Abdulla Yusuf Hella (penalti) pada minit ke-57 dan ke-81 masing-masing.

Manakala jaringan tunggal Malaysia pula dihasilkan oleh pemain naturalisasi, Mohamadou Sumareh pada minit ke-55 permainan.

Kumpulan E • Kelayakan Piala Asia 2023 | Sabtu, 11 Jun 2022

MALAYSIA 🇲🇾 1-2 🇧🇭 BAHRAIN

⚽ Mohamadou Sumareh 55'⚽ Ali Haram 57' Abdulla Yusuf Helal 81' (P)#FAM #HarimauMalaya #ACQ2023 pic.twitter.com/haL2PW5AKR

— FA Malaysia (@FAM_Malaysia) June 11, 2022

Dengan kemenangan ini, Bahrain turut memungut tiga mata keduanya selepas merekodkan kemenangan ke atas Bangladesh dalam perlawanan pertama, Rabu lalu.

Ketika ini, mereka mempunyai enam mata dan menduduki tangga teratas Kumpulan E. Manakala Malaysia pula berada di tangga kedua dan diikuti oleh Turkmenistan di tangga ketiga dengan tiga mata masing-masing.

Sementara itu, Bangladesh berada di tangga tercorot tanpa sebarang mata selepas kalah dalam kedua-dua perlawanan kepada Bahrain dan Turkmenistan.

Sebagai tambahan, Malaysia akan mengharungi perlawanan terakhir menentang Bangladesh pada 14 Jun (Selasa) kelak.

Featured Image: Football Association of Malaysia


ACL 2022: JDT, Ulsan Terikat 10 Mata – Hari Sabtu Jadi Penentuan Ke Saingan Kalah Mati

Kelab Bola Sepak Johor Darul Ta’zim (JDT) menepati ramalan dengan merekodkan kemenangan ke atas ‘skuad muda’ Guangzhou FC buat kali kedua dalam saingan Kumpulan I, Liga Juara-Juara AFC (ACL) 2022.

Perlawanan antara kedua-dua pasukan yang berlangsung di Stadium Sultan Ibrahim (SSI), Iskandar Puteri itu tadi berkesudahan dengan keputusan 2-0 memihak kepada tuan rumah hasil jaringan penalti berganda oleh penyerang kelahiran Brazil, Bergson da Silva pada babak pertama dan penghujung babak kedua.

Kemenangan itu membolehkan JDT yang dibimbing oleh Benjamin Mora mengutip tiga mata sekaligus menjadikan mereka mengumpul 10 mata selepas mengharungi lima perlawanan.

FT | 🇨🇳 Guangzhou FC 0-2 Johor Darul Ta'zim 🇲🇾

🐯 The Southern Tigers get the job done as ⚽⚽ two perfect penalties from Bergson are enough to move them 🔝 of Group I #ACL2022 | #GUAvJDT pic.twitter.com/7PMGszoXZW

— #ACL2022 (@TheAFCCL) April 27, 2022

Selain itu, kemenangan ini juga turut membolehkan JDT kembali memimpin Kumpulan I. Walaupun memungut jumlah mata yang sama dengan Ulsan Hyundai, skuad yang berjulukan Harimau Selatan ini tetap mendahului atas faktor ‘head-to-head’ setelah merekodkan kemenangan ke atas pasukan tersebut pada perlawanan kedua lalu.

Mengekori rapat kedua-dua pasukan ini adalah wakil Jepun, Kawasaki Frontale yang kini mempunyai 8 mata setelah mengharungi lima perlawanan. Juara Liga Jepun ini terlepas peluang untuk memimpin Kumpulan I apabila tumpas kepada Ulsan, petang tadi.

Berbincang mengenai peluang JDT untuk layak ke saingan kalah mati buat pertama kali dalam sejarahnya, keputusan seri ketika menentang Ulsan dalam perlawanan terakhir pada Sabtu nanti berkemungkinan besar tidak mencukupi untuk layak.

Keputusan seri akan meletakkan JDT di tangga kedua Kumpulan I (mengambil kira Kawasaki meraih kemenangan ke atas Guangzhou FC). Namun begitu, kedudukan ini menyebabkan JDT perlu dibandingkan dengan pungutan mata yang dimiliki oleh pasukan naib juara dalam kumpulan-kumpulan lain di zon asia timur.

Sekiranya pungutan mata JDT tergolong dalam kalangan 3 naib juara terbaik daripada 5 pasukan, maka JDT layak ke peringkat kalah mati.

Hanya kemenangan sahaja dapat membawa mereka ke peringkat kalah mati secara automatik selaku juara Kumpulan I. Manakala kekalahan pula sudah semestinya membuatkan Harimau Selatan terpaksa mengucapkan ‘bye’ kepada pentas elit asia ini.

Featured Image: JOHOR Southern Tigers


Kuala Kangsar BRM Pasukan Pertama Tarik Diri Daripada Kejuaraan MBSB Bank

Kelab dari Perak, Kuala Kangsar BRM (KK BRM) menjadi pasukan pertama yang menarik diri daripada saingan Kejuaraan MBSB Bank 2023 selepas mengharungi sembilan perlawanan liga.

Pengumuman tersebut hadir menerusi kenyataan yang dikeluarkan badan induk pengelola liga, Amateur Football League (AFL) dan dikongsikan melalui pelbagai media sosial mereka.

Pengerusinya, Datuk Wira Mohd Yusoff Mahadi mengesahkan penarikan diri pasukan berpangkalan di Kuala Kangsar itu selepas menerima surat makluman penarikan diri daripada saingan liga tersebut.

Tambah Yusoff, pihaknya telah berusaha untuk membantu KK BRM untuk menangani segala isu yang timbul tetapi keputusan telah dibuat oleh pihak pengurusan kelab.

A post shared by Amateur Football League (@afl_my)

“Kita telah berusaha untuk berbincang dan cuba membantu KK BRM FC dalam menangani masalah yang dihadapi namun pihak pengurusan kelab telah nekad dengan keputusan mereka.”

“AFL menerima dan menghormati keputusan tersebut dengan berat hati dan susulan penarikan diri KK BRM FC, semua perlawanannya dibatalkan serta dianggap tidak sah termasuklah semua mata dan gol yang telah dimainkan sebelum penarikan diri secara rasmi KK BRM FC,” ujar Yusoff dalam kenyataan yang sama.

Penarikan diri KK BRM ini dikhabarkan berlaku akibat masalah kewangan yang dialami pasukan rentetan kegagalan pihak penaja melunaskan janji seperti mana yang dipersetujui.

Musim lalu, satu lagi kelab dari Perak iaitu Respect FC juga telah menarik diri daripada saingan Liga M3 kelolaan AFL. Keputusan yang diambil KK BRM itu turut bermakna satu-satunya kelab dari Perak yang masih beraksi dalam saingan tersebut ialah Manjung City FC.

Featured Image: Amateur Football League (AFL)


Juara Bertahan All England, Zii Jia Diundi Bertemu Kenta Pada Pusingan 32

Perjalanan jaguh perseorangan badminton negara, Lee Zii Jia untuk mempertahankan trofi Kejohanan Badminton Terbuka Seluruh England yang dimenanginya pada tahun lalu bermula dengan menentang pemain Jepun, Kenta Nishimoto pada Pusingan 32.

Pemain Jepun yang menghuni ranking ke-19 dunia itu menjadi lawan kepada Zii Jia setelah pihak penganjur mengeluarkan keputusan undian menerusi laman sesawang Persekutuan Badminton Dunia (BWF), pada hari ini.

Berdasarkan rekod, Zii Jia pernah berentap sebanyak empat kali menentang pemain berusia 27 tahun itu. Daripada empat pertemuan tersebut, Zii Jia berhasil meraih tiga kemenangan semasa beraksi di Kejohanan Dunia, Terbuka New Zealand dan Malaysia Masters pada tahun 2019.

Sementara itu, hasil undian turut memperlihatkan Zii Jia yang diletakkan sebagai pilihan keenam untuk menjuarai kejohanan ini berkemungkinan bakal berhadapan bekas pemain No.1 dunia, Kento Momota pada peringkat suku akhir sekiranya melepasi ‘halangan’ di Pusingan 32 dan Pusingan 16.

Di Pusingan 32, Momota telah diundi menentang pemain Denmark yang menghuni ranking ke-22 dunia, Hans-Kristians Solberg Vittinghus.

Untuk makluman semua, Zii Jia berhasil meraih trofi kejuaraan saingan berstatus Jelajah Dunia Super 1000 BWF ini setelah berhasil menumpaskan pemain Denmark, Viktor Axelsen pada perlawanan akhir yang berkesudahan dengan skor 30-29, 20-22 dan 21-9.


Leeds United, Leicester City Ikut Jejak Southampton Tinggalkan EPL

Leicester City dan Leeds United melengkapkan senarai tiga pasukan bersama Southampton yang tersingkir daripada saingan Liga Perdana Inggeris (EPL) apabila terus kekal di tangga ke-18 dan ke-19 liga pada hari terakhir kejohanan.

Perlawanan terakhir EPL menyaksikan debaran buat penyokong Everton, Leeds United dan Leicester City memandangkan nasib pasukan mereka bakal ditentukan sama ada kekal di liga tertinggi England itu atau sebaliknya.

Leeds United kendalian Sam Allardyce gagal meraih kemenangan di laman sendiri selepas tunduk kepada Tottenham Hotspurs dengan keputusan 4-1. Leicester City pula menang 2-1 ke atas West Ham United tetapi kemenangan Everton menafikan hak skuad berjulukan The Foxes untuk kekal di EPL.

Everton stay up on a dramatic #PL final day, while Leicester City and Leeds United are relegated pic.twitter.com/N88QxOVNKy

— Premier League (@premierleague) May 28, 2023

Terdahulu, Southampton terlebih dahulu mengesahkan status mereka di Liga Kejuaraan selepas tewas kepada Fulham dengan keputusan 2 gol tanpa balas pada minggu perlawanan ke-36 dengan hanya 25 mata berjaya dikutip selepas hari terakhir liga.

Dalam pada itu, tiga kelab Liga Kejuaraan yang sah beraksi dalam saingan EPL 2023-24 ialah Burnley, Sheffield United dan Luton Town. Lebih menarik, ini merupakan musim pertama Luton Town di EPL sejak diperkenalkan pada  musim 1992-93.

Burnley dan Sheffield layak secara merit setelah menduduki tangga pertama dan kedua liga manakala Luton Town pula memenangi perlawanan akhir play-off menentang Coventry City menerusi penentuan sepakan penalti 6-5 selepas terikat 120 minit dengan keputusan 1-1.


ACL 2022: Juara J1 & Kelab Gergasi China Berkampung di Johor Bahru

Pasukan yang menjuarai Liga J1, Kawasaki Frontale dan kelab gergasi China, Guangzhou FC serta sebuah lagi pasukan bakal berkampung bersama-sama Johor Darul Ta’zim (JDT) di Johor Bahru pada bulan April nanti.

Ini selepas badan induk, Konfederasi Bola Sepak Asia (AFC) mengumumkan Malaysia dipilih menjadi venue berpusat bagi peringkat Kumpulan I dalam saingan Liga Juara-Juara AFC 2022.

Perkembangan tersebut dimaklumkan oleh AFC menerusi laman sesawang rasminya dan dikongsikan di pelbagai platform media sosialnya, pada hari ini.

CONFIRMED ✔   #ACL2022 Group Stage EAST hosts ⬇ 🇹🇭 Thailand – Group F, G and J🇻🇳 Vietnam – Group H🇲🇾 Malaysia – Group I  🔗 https://t.co/D5bZ8aBBIZ pic.twitter.com/47GacZE4Rd

Baca: Harimau Selatan Bakal Tentang Juara J1 & Pasukan Ke-3 Liga Super China

Pengumuman oleh pihak AFC ini sudah tentu menggembirakan skuad Harimau Selatan bukan mereka akan beraksi di laman sendiri iaitu Stadium Sultan Ibrahim (SSI) malahan mengelakkan mereka daripada perlu menjalani kuarantin wajib sekiranya beraksi dan pulang dari negara.

Untuk makluman semua, sebuah lagi pasukan yang akan berkampung di Johor Bahru ini akan ditentukan menerusi satu perlawanan play-off yang akan menemukan wakil Republik Korea, Ulsan Hyundai atau wakil Thailand, Port FC.

Sementara itu, untuk empat lagi kumpulan di zon asia timur dimana Kumpulan F, G dan J akan dilangsungkan di Thailand manakala Kumpulan H pula akan berlangsung di Vietnam.


KFA Kini Miliki Bangunan Sendiri ‘Wisma KFA-House of Kedah Football’

Persatuan Bola Sepak Kedah (KFA) kini telah berjaya memiliki bangunan pentadbiran tersendiri dengan dinamakan sebagai Wisma KFA-House of Kedah Football.

Perkembangan itu hadir menerusi Presiden KFA, YAB Dato’ Seri Muhammad Sanusi Md Noor merangkap Menteri Besar Kedah sepertimana dimaklumkan menerusi pelbagai platform media sosial badan induk berkenaan.

Hasrat dan impian untuk melihat KFA memiliki bangunan pentadbirannya yang tersendiri itu pernah disuarakan oleh Sanusi melalui ucapan kongres terdahulu.

WISMA KFA : House of Kedah Football

"Dengan penuh rasa kesyukuran, ingin saya umumkan bahawa bangunan pentadbiran KFA yang bakal dinamakan Wisma KFA-House of Kedah Football telah berjaya dimilki. pic.twitter.com/AOIXI4JqCB

— Official_KedahFA (@official_kfa) April 11, 2023

Kemudiannya, ianya dikembangkan melalui penganjuran Malam KFA 2022 pada Mei tahun lalu di The Danna, Langkawi yang bertujuan mengumpul dana bagi mempersiapkan bangunan pentadbiran tersebut selain mengeratkan lagi jalinan hubungan serta sokongan daripada semua pihak khususnya syarikat-syarikat korporat dan swasta.

Bagaimanapun, lokasi Wisma KFA-House of Kedah Football tidak didedahkan lagi kepada umum.

Difahamkan, satu majlis perasmian akan diadakan kelak yang merupakan naratif kepada sambutan ulangtahun ke-100 tertubuhnya KFA pada tahun 1924.

Dalam perkembangan lain, Sanusi kekal sebagai Presiden KFA bagi penggal 2022-2026 setelah menang tanpa bertanding dalam Kongres Tahunan KFA Ke-74 pada minggu lalu.


Terbuka Thailand: Tze Yong Hadap Tien Chen Di Pusingan 16

Perseorangan lelaki No.2 negara, Ng Tze Yong berhasil bermula dengan langkah kanan dalam saingan Terbuka Thailand 2023 apabila melakar kemenangan ke atas pemain India, Priyanshu Rajawat pada Pusingan 32, sebentar tadi.

Namun begitu, kemenangan itu membawanya bertemu bekas perseorangan lelaki No.2 dunia dari Taiwan, Chou Tien Chen – pemain yang tidak pernah ditumpaskannya – pada Pusingan 16 yang akan berlangsung pada hari esok.

Tze Yong yang berusia 23 tahun pernah bertemu Tien Chen yang kini berada di ranking ketujuh dunia sebanyak dua kali di kejohanan antarabangsa sebelum ini. Pertemuan itu berlangsung dalam saingan Terbuka Swiss 2023 dan Malaysia Masters 2022 yang menyaksikan Tze Yong tumpas secara “straight set” masing-masing.

Terdahulu, Tze Yong mengesahkan kemaraan ke Pusingan 16 selepas menumpaskan Priyanshu yang berada di tangga ke-39 dunia secara “straight set” dengan skor 21-19 dan 21-10 dalam tempoh 33 minit permainan.

Manakala Tien Chen pula melakar kemaraan selepas menumpaskan rakan senegara, Lin Chun-yi yang berada di ranking ke-22 dunia merangkap semi-finalis Malaysia Masters 2023 dengan skor 18-21, 21-17 dan 21-12 dalam tempoh masa lebih satu jam pertarungan.

Akan tetapi, Tze Yong bukanlah tidak pernah mencipta kejutan apabila menentang pemain yang lebih tinggi ranking daripadanya. Pada Mac lalu, Tze Yong telah mencipta kejutan tersebut ketika bertemu pemain No.1 dunia, Viktor Axelsen pada Pusingan 16 di Kejohanan Badminton Terbuka Seluruh England (All England) sekaligus mara ke peringkat suku akhir.

Featured Image: Perodua Malaysia Masters 2023


Piala Negara-Negara UCI: Azizulhasni Tarik Diri Atas Nasihat Doktor

Jaguh basikal trek negara, Datuk Azizulhasni Awang terpaksa melupakan hasrat untuk beraksi di saingan Piala Negara-Negara UCI Trek di Kaherah, Mesir yang berlangsung pada minggu ini.

Perkara itu disebabkan oleh pelumba berusia 35 tahun tersebut mendapat kecederaan ketika sesi latihan di sana.

Bagaimanapun, tiada sebarang perincian mengenai kecederaan yang dialaminya ketika sesi latihan terbabit.

Difahamkan, keputusan untuk menarik diri dibuat oleh pelumba yang terkenal dengan julukan “The Pocket Rocketman” itu atas nasihat doktor serta faktor-faktor lain.

Dengan menarik diri, beliau memberi ruang kepada dirinya sendiri untuk mendapatkan pemulihan yang optimum.

Pada masa yang sama, Azizul memaklumkan tempatnya akan digantikan dengan seorang lagi pelumba trek negara, Fadhil Zonis.

“Saya memohon agar anda semua terus memberikan sokongan kepada atlet lumba basikal yang akan bertanding di sini.” tulis Azizul di laman sosial milik peribadinya, petang tadi.

Sebagai rekod, ini merupakan kejohanan kedua yang cuba disertainya selepas menjalani pembedahan jantung sekitar 12 bulan lalu.

Ketika kembali beraksi buat pertama kali di kejohanan Piala Negara-Negara UCI Trek di Jakarta, Indonesia, Azizul berhasil merangkul pingat perak dalam acara keirin yang berlangsung pada penghujung bulan lalu.

Featured Image: Facebook Azizulhasni Awang


Duo Bek ‘Gergasi’ Goulon-Wague Jadi Taruhan Sri Pahang FC Untuk Musim 2021

Pasukan berpangkalan di pantai timur, Sri Pahang FC nampaknya bakal mempertaruhkan gandingan duo bek tengah import bersaiz ‘gergasi’ iaitu Herold Mark Goulon dan pemain import baharu, Mamadou Wague untuk mengharungi saingan Liga Malaysia 2021.

Gandingan dua bek tengah masing-masing beketinggian 1.97 meter dan 1.91 meter tersebut diuji buat pertama kalinya oleh ketua jurulatih Sri Pahang, Thomas Dooley dalam satu perlawanan persahabatan pramusim menentang Terengganu FC II di Stadium UiTM, Shah Alam, semalam.

Bercakap mengenai kemasukan Wague atau lebih dikenali sebagai Mama dalam kalangan rakan sepasukan, Ketua Pegawai Eksekutif (CEO) Sri Pahang FC, Datuk Mohammed Suffian Awang berkata, pemain tersebut menjadi pilihan pasukannya kerana mempunyai pengalaman beraksi bersama kapten pasukan sekitar tahun 2009 dan 2010 lalu.

“(Wague) pernah beraksi bersama rakan sepasukan (Herold) Mark Goulon di Le Mans FC, divisyen dua Perancis.” katanya kepada Sukanz

Selain daripada mempunyai fizikal yang tinggi untuk bermain di barisan pertahanan dan mempunyai pengalaman beraksi bersama Goulon, Suffian turut menjelaskan Wague menjadi calon yang tepat untuk mengisi slot pemain import asia buat Sri Pahang berikutan mempunyai pertalian darah dan passport Lubnan.

“Dia (merupakan kelahiran) Perancis tetapi keluarganya orang Lubnan,” tambahnya lagi.

Sementara itu, berdasarkan pemerhatian dalam perlawanan menentang skuad Terengganu FC II semalam, gandingan kedua-dua pemain ini dilihat belum teruji sepenuhnya memandangkan pasukan lawannya hanya mengharapkan ancaman daripada penyerang tunggal, Jordan Mintah.

Bagaimanapun, sedikit kelekaan daripada dua gandingan ini turut menyebabkan penyerang Terengganu FC II itu berhasil menjaringkan gol pada separuh masa pertama dan kedua sekaligus mengikat Sri Pahang dengan keputusan akhir 2-2.

Gandingan duo ini masih mempunyai masa untuk memperbaiki keserasian mereka memandangkan terdapat dua lagi perlawanan persahabatan pramusim yang telah diatur oleh pihak pengurusan khusus untuk mempersiapkan pasukan sebelum sepak mula Liga Super pada 5hb mac kelak.

Esok mereka akan bertemu pasukan UiTM FC kendalian Frank Bernhardt manakala selang tiga haru berikutnya mereka akan bertemua pasukan Negeri Sembilan FC yang dibimbing oleh K. Devan di Stadium Tuanku Abdul Rahman, Paroi.

Untuk makluman, sebelum memilih untuk menandatangani kontrak bersama Sri Pahang, Wague turut berada dalam radar sebuah lagi pasukan yang beraksi dalam saingan Liga Super iaitu Kuala Lumpur United FC.


Sebenarnya Rahadiazli Rahalim Diambil Sebagai Penjaga Gol Ketiga Terengganu FC…

Penjaga gol muda berusia 19 tahun, Muhammad Rahadiazli Rahalim menjadi bualan ramai penyokong bola sepak tempatan selepas berjaya menembusi kesebelasan utama Terengganu FC untuk musim 2020.

Manakan tidaknya, pemain yang memiliki ketinggian 1.92 meter ini baru sahaja dinaikkan pangkat daripada skuad Piala Belia (skuad bawah 19 tahun) tetapi telah menewaskan dua penjaga gol berpengalaman untuk menjadi pilihan pertama ketua jurulatih, Nafuzi Zain.

Namun tidak ramai yang mengetahui bahawa percaturan sebenar Nafuzi membawa Rahadi ke skuad senior Terengganu FC pada penghujung tahun lalu hanyalah untuk diberikan pendedahan serta mengisi kekosongan yang ditinggalkan oleh Wan Azraie Wan Teh.

“Untuk Rahadiazli ini, kita ambil dia untuk dijadikan sebagai penjaga gol ketiga (untuk pendedahan) bukan sebagai penjaga gol utama, sebabnya kita sudah ada dua penjaga gol berpengalaman iaitu Shamirza (Yusoff) dan Ilham (Amirullah).

“Tapi apabila saya nilai semasa sesi latihan dan perlawanan persahabatan, dia boleh deliver (berikan apa yang saya mahukan) di dalam padang, beri persembahan yang baik dan pada saya dia berhak diberikan peluang untuk bermain.” kata Nafuzi ketika ditemui Sukanz.

Walaupun sekadar mengharungi musim yang pendek ekoran pandemik Covid-19 yang melanda negara, Rahadi sempat meraih 6 penampilan daripada 11 perlawanan Liga Super dan satu penampilan dalam saingan Piala Malaysia 2020.

Kecemerlangan Rahadi juga telah menyumbang kepada kejayaan Terengganu FC mencapai sasaran mereka untuk menjadi kalangan tiga pasukan terbaik dalam saingan Liga Super serta meraih bonus mendapat tiket automatik ke saingan Piala AFC 2021.

Dan bagi Nafuzi sendiri apa yang dilakukan oleh Rahadi itu sangat memberangsangkan dan ianya yang tidak pernah dilakukan oleh mana-mana penjaga gol lain.

“Dengan penampilan pertama bermain di Liga Super, lompat daripada (saingan) Piala Belia, (catat) dua kali clean sheet pada umur 18 tahun, ianya sesuatu yang tidak pernah dilakukan lagi oleh mana-mana penjaga gol dalam saingan Liga Malaysia.” tambahnya lagi.


Kejohanan Dunia BWF: Zii Jia Tarik Diri Ekoran Kecederaan, Antonsen Mara Ke Separuh Akhir

Jaguh badminton perseorangan lelaki negara, Lee Zii Jia tidak dapat meneruskan permainannya dan terpaksa menarik diri (retired) di peringkat suku akhir Kejohanan Dunia BWF 2021 ekoran kecederaan.

Keputusan itu dilakukannya ketika di set penentuan semasa menentang pemain Denmark, Anders Antonsen. Sebelum itu, Zii Jia cemerlang memenangi set pertama, 21-12 sebelum Antonsen bangkit memenangi set kedua, 21-8.

TotalEnergies BWF World Championships 2021MS – Quarter final12 21 11 🇩🇰Anders ANTONSEN🏅21  8   1  🇲🇾Zii Jia LEE🕗 in 48 minutes https://t.co/dckTi4X5ZT

Ketika beraksi di set penentuan, Zii Jia sudah tidak dapat menampilkan persembahan yang memberangsangkan dan dia mengumumkan tarik diri semasa kedudukan skor 1-11 memihak kepada Antonsen.

Keputusan itu sekaligus menjadikan Antonsen tiket kemaraan ke peringkat separuh akhir dan bakal bertemu samada pemain India, H.S. Prannoy atau pemain Singapura, Loh Kean Yew.


Olimpik 2020: Beregu Campuran Negara Pulang Tanpa Sebarang Kemenangan

Perjuangan pasangan campuran beregu negara, Chan Peng Soon dan Goh Liu Yin dalam temasya Sukan Olimpik Tokyo 2020 tamat secara rasminya, pada hari ini.

Lebih mengecewakan duo pemain ini yang memenangi pingat perak dalam temasya yang sama lima tahun lalu, mereka gagal meraih sebarang kemenangan dalam aksi melibatkan Kumpulan D.

RESULTS: #Tokyo2020Group D#CHN Wang Yi Lyu-Huang Dong Ping def. #MAS Chan Peng Soon-Goh Liu Ying 21-13 21-19#DemiMalaysia#KontinjenMalaysia#BadmintonMalaysia#BadmintonLovers pic.twitter.com/ctdAhTzbtC

Perlawanan terakhir pada hari ini menyaksikan mereka tumpas kepada pasangan beregu campuran China, Wang Li Yiu dan Huang Dong Ping dengan pungutan mata 21-13 dan 21-19.

Dalam dua perlawanan terdahulu, pasangan ini turut tumpas kepada pasangan dari Jerman (21-12, 21-15) dan Hong Kong (18-21, 21-10, 16-21).


Paralimpik 2020: Jong Yee Khie Raih Pingat Perak Powerlifting  Kategori 107KG

Setelah kejayaan Bonnie Bunyau Gustin meraih emas pada sabtu lalu, acara angkat berat sekali lagi memberikan kilauan pingat buat Kontinjen Malaysia dalam Sukan Paralimpik Tokyo 2020.

Kali ini, atlet para negara, Jong Yee Khie berhasil meraih pingat perak dalam acara para powerlifting bagi kategori 107 kilogram (kg) dalam aksi final yang berlangsung sebentar tadi.

Atlet berusia 32 tahun, kelahiran Kuching, Sarawak ini berhasil meraih pingat perak setelah berjaya melakukan angkatan terbaiknya iaitu pada percubaan kedua seberat 237kg.

Beliau mahu melakukan angkatan seberat 245kg pada percubaan ketiga, sayang sekali, ianya tidak dapat disudahkan dengan jayanya.

Untuk makluman, rekod angkatan seberat 237kg tersebut merupakan rekod terbaiknya sejak bergiat dalam acara para powerlifting bermula tahun 2008.

Sebagai tambahan, pingat emas dalam acara ini di bawa pulang oleh atlet para Mongolia, Sodnompiljee Enkhbayar yang berjaya melakukan angkatan terbaik seberat 245kg.

Sementara itu, pingat gangsa dimenangi oleh atlet para Iran, Saman Razi dengan angkatan terbaik seberat 231kg.

Featured Image: Majlis Sukan Negara


Kejuaraan Yang Tertangguh – PJ City Ikat JDT Di Laman Sendiri

Hasrat Kelab Bola Sepak Johor Darul Ta’zim (JDT) untuk mengesahkan kejuaraan Liga Super buat kali ketujuh berturut-turut terpaksa ditangguhkan.

Hal ini kerana skuad kendalian K. Devan iaitu Petaling Jaya City Football Club (PJ City FC) berhasil mengikat mereka dengan jaringan 2-2 di halaman sendiri, Stadium Majlis Bandaraya Petaling Jaya (MBPJ) sebentar tadi.

Perlawanan yang berlangsung dalamn keadaan cuaca hujan renyai itu menyaksikan pasukan pelawat terlebih dahulu menjarikan gol pembukaan menerusi Safawi Rasid pada minit ke-35.

35' | GOL SAFAWI! @OfficialJohor membuka tirai jaringan di Stadium Majlis Bandaraya Petaling Jaya menerusi jaringan Safawi Rasid. #CIMBLigaSuper2020#PJCJDT#MFLLive pic.twitter.com/ov5xsASdQt

Namun pendahuluan itu tidak kekal lama apabila pasukan tuan rumah menemui jaringan penyamaan melalui Christie Jayaseelan hanya berselang dua minit kemudian.

Tatkala permainan separuh masa pertama tamat dengan kedudukan seri 1-1, PJ City FC dihadiahkan sepakan penalti oleh pengadil setelah penyerangnya, Washington Bradao diterjah oleh Farizal Marlias di dalam kotak penalti.

Christie Jayaseelan mudah menyempurnakan sepakan penalti tersebut untuk meletakkan PJ City FC 2-1 kembali di hadapan.

45 + 4' | GOL CABRERA! Sepakan penalti dari Gonzalo Cabrera.PJ City FC 2-2 @OfficialJohor #CIMBLigaSuper2020#PJCJDT#MFLLive pic.twitter.com/7MH5FOvpz8

Bagaimanapun JDT turut mendapat sepakan penalti ketika waktu kecederaan pada separuh masa pertama dan Gonzalo Cabrera mudah menewaskan penjaga gol lawan, Kalamullah Alhafiz sekaligus mengikat PJ City FC dengan skor 2-2.

Separuh masa melihatkan JDT yang dibimbing oleh Benjamin Mora meningkatkan asakan mereka untuk mencari gol kemenangan.

Manakala PJ City FC lebih banyak bertumpu di kawasan sendiri dan bertahan untuk mengelakkan gawang mereka dibolosi.

KEPUTUSAN MASA PENUH CIMB LIGA SUPER – PERLAWANAN LS9#ForwardFootball#BangkitSemangatBola#CIMBLigaSuper2020 pic.twitter.com/Mv53wVj1mI

Perancangan mereka ternyata membuahkan hasil untuk mengikat JDT disamping kehebatan Kalamullah menepis bola-bola berbahaya menuju ke arah gawang PJ City FC.

Kedudukan 2-2 kekal sehingga masa penamat dan tuan rumah berjaya mencuri satu mata manakala JDT terpaksa menangguh hasrat mereka untuk bergelar juara CIMB Liga Super 2020 secara matematik, pada malam ini.

Featured Image: JOHOR Southern Tigers


Jafri Chew Tawar Diri Beraksi Sebagai Bek Kanan Untuk Raih Minit Permainan

Tahukah anda, kelibat Jafri Firdaus Chew yang kini beralih daripada penyerang kepada pertahanan kanan bersama Penang FC bukanlah satu paksaan oleh barisan kejurulatihan.

Sebaliknya, itu merupakan keputusan yang dibuat oleh pemain berusia 25 tahun ini sendiri demi memastikan dapat meraih minit permainan dengan lebih kerap setelah berusaha sebaik mungkin untuk bersaing dengan penyerang import.

“Saya sendiri sebenarnya tawarkan diri kepada jurulatih mahu bermain di posisi pertahanan kanan kerana akui sukar hendak dapat peluang jika terus menunggu beraksi di sebagai penyerang.

“Walaupun saya tidak pernah ada pengalaman bermain di posisi ini sejak dulu, saya tidak gentar mengambil risiko ini selepas ada mencuba beberapa kali semasa sesi latihan.

“Alhamdulillah, jurulatih boleh menerima permintaan saya malah tidak sangka, terus diberi peluang berada dalam kesebelasan utama ketika berdepan JDT pada separuh akhir Piala FA.

“Selepas beberapa perlawanan, saya semakin selesa beraksi di posisi ini walaupun tidak dinafikan masih banyak lagi perkara perlu belajar terutama dalam penyesuaian posisi ketika bertahan serta menjaga kedudukan pemain lawan.

“Harap ramai peminat Pulau Pinang tidak terkejut dengan keputusan ini kerana saya rasa ada kemampuan bermain di posisi pertahanan kerana paling penting saya boleh lebih kerap untuk bermain,” katanya.

Untuk rekod, setakat ini, Jafri telah diturunkan selaku bek kanan dalam 3 perlawanan terakhir bersama skuad Harimau Kumbang dan dilihat telah menjadi pilihan utama Dato’ Zainal Abidin Hassan walaupun mempunyai pilihan lain seperti Fairuz Zakaria.

Featured Image: Penang Football Club


Sukan SEA: Pelari Muda, Azeem Fahmi ‘False Start’ Tersingkir Di Peringkat Saringan

Pelari muda negara berusia 18 tahun, Muhammad Azeem Mohd Fahmi bukan sahaja tidak dapat beraksi di pusingan final pecut 100 meter (m) bahkan disingkirkan seawal peringkat saringan ekoran “false start”.

Azeem yang turun beraksi di saringan kedua (Heat 2) di temasya Sukan SEA 2021 disingkirkan selepas dia didapati bermula awal sebelum daripada tembakan dilepaskan ke udara.

#SEAGames2021 I #Athletics 18 May

Mana yg false start tu sielll?????#DemiMalaysia pic.twitter.com/CqhSpDZmNR

— Giarc Nibisna 🇲🇾🌺 (@craigansibin) May 18, 2022

Bagaimanapun, jika dilihat kepada ulang tayang, kecoh dibincangkan oleh para ‘netizen’ bahawa pelari Filipina, Eric Shauwn Cray yang sebenarnya melakukan “false start” tersebut.

Namun begitu, keputusan tersebut muktamad dan selepas Azeem disingkirkan, saringan itu diteruskan untuk mencari empat pelumba yang mara ke pusingan akhir.

Sementara itu, di peringkat saringan pertama (Heat 1), seorang lagi wakil negara, Muhammad Arsyad Md Saat, 20 tahun, mengesahkan kemaraan ke pusingan final selepas berjaya menamatkan larian di tempat ketiga.

Sebagai tambahan, Azeem dan Arsyad juga merupakan sebahagian daripada kuartet yang membantu Malaysia memenangi pingat perak dalam acara 4x100m, dua hari lalu.

Featured Image: Majlis Sukan Negara Malaysia


Presiden & BOD Barcelona Letak Jawatan, Messi Bakal Lanjutkan Kontrak?

Presiden, Josep Maria Bartomeu dan semua ahli lembaga pengarah (BOD) FC Barcelona mengumumkan meletakkan jawatan secara mengejut.

Perkembangan tersebut diumumkan Bartomeu dalam satu sidang media dan dikhabarkan menerusi laman sesawang dan laman sosial kelab gergasi Sepanyol, awal pagi tadi waktu Malaysia.

Dimalukan dalam kempen Liga Juara-Juara UEFA 2019/20, gagal memastikan penyerang prolifik, Lionel Messi menandatangani kontrak lanjutan dan prestasi permulaan saingan La Liga kurang memberangsangkan pada musim ini menjadi antara sebab Bartomeu mengambil keputusan ini.

Untuk rekod, Bartomeu telah memimpin Barcelona sejak dari tahun 2014 menggantikan Sandro Rosell.

Pengumuman mengejut oleh Bartomeu ini pastinya menarik perhatian para peminat bola sepak seluruh dunia. Adakah Messi yang berada di penghujung kontraknya akan berubah fikiran dan menyambung kontraknya selepas ini?